**บทที่ 4**

**ความซับซ้อนของบุคลิกภาพตัวละครเอกหญิง**

**จากนวนิยายโบตั๋นในห้าทศวรรษ**

 จากการนำเสนอบทที่ 3 ด้านความซับซ้อนของบุคลิกภาพตัวละครเอกชาย ทั้ง 10 คน ซึ่งมีความซับซ้อนในบุคลิกภาพ 7 ด้าน คือ ความซับซ้อนในรูปร่างลักษณะ, กริยาท่าทาง, การพูดจา, การแต่งกาย, ลักษณะนิสัย, ความสัมพันธ์กับบุคคลและสังคม, ทัศนคติการดำเนินชีวิต ทำให้เห็นความซับซ้อนบุคลิกภาพตัวละครเอกชายไปแล้วนั้น ในบทนี้เป็นการวิเคราะห์ความความซับซ้อนของบุคลิกภาพจากตัวละครเอกหญิงจากนวนิยายโบตั๋น ทั้ง 10 เรื่อง ใน 5 ทศวรรษ คือ อิสริยาภรณ์ จากเรื่องสายสัมพันธ์, ขวัญข้าว จากเรื่องภาพลวง, บุญรอด จากเรื่องผู้หญิงคนนั้นชื่อบุญรอด, พิณรมย์ จากเรื่องสุดแต่ใจจะไขว่คว้า, มุกระวี จากเรื่องตะวันชิงพลบ, เวฬุริยา จากเรื่องทิพย์ดุริยางค์, สายป่าน จากเรื่องแค่เอื้อม, แก้วก๊อ จากเรื่องเล่ห์, มานิตา จากเรื่องกล้วยไม้กลีบช้ำ, เจนตา จากเรื่องสุดทางฝันวันฟ้าใส

 จากข้อมูลตัวละครเอกข้างต้นผู้วิจัยใช้วิเคราะห์ความความซับซ้อนของบุคลิกภาพภายนอกและบุคลิกภาพภายในตัวละครเอกหญิง ตามแนวคิดทฤษฎีบุคลิกภาพ ทฤษฎีจิตวิเคราะห์ ของ Sigmund Freud ทฤษฎีจิตวิทยาสังคม ของ Alfred Adler และ Karen Horney สรุปความซับซ้อนในบุคลิกภาพ 7 ด้าน คือ ความซับซ้อนในรูปร่างลักษณะ, กิริยาท่าทาง, การพูดจา, การแต่งกาย, ลักษณะนิสัย, ความสัมพันธ์กับบุคคลและสังคม, ทัศนคติการดำเนินชีวิต ดังนี้

 1. ความซับซ้อนในรูปร่างลักษณะ

 จากการวิเคราะห์ความซับซ้อนในรูปร่างลักษณะของตัวละครเอกหญิง ซึ่งมี 4 ลักษณะ คือ ตัวละครเอกหญิงที่มีรูปร่าง ผอมบาง ผิวขาว, ตัวละครเอกหญิงที่มีรูปร่างเล็ก ผิวคล้ำ, ตัวละครเอกหญิงที่มีรูปร่างสูงโปร่ง ผิวขาว และตัวละครเอกหญิงที่มีรูปร่างผอมสูง ผิวคล้ำ ดังตารางที่ 4.1

**ตารางที่ 4.1**

*ความซับซ้อนในรูปร่างลักษณะของตัวละครเอกหญิง*

|  |  |  |  |
| --- | --- | --- | --- |
| รูปร่างลักษณะ | ตัวละคร | นวนิยายเรื่อง | ความซับซ้อน |
| 1. รูปร่าง ผอมบาง ผิวขาว | อิสริยาภรณ์ มุกระวี สายป่าน แก้วก๊อ มานิตา  | สายสัมพันธ์ตะวันชิงพลบแค่เอื้อมเล่ห์กล้วยไม้กลีบซ้ำ | 1. ความน่าเกรงขาม2. ความไม่น่าเชื่อถือ |
| 2. รูปร่างเล็ก ผิวคล้ำ  | ขวัญข้าว พิณรมย์ เจนตา  | ภาพลวงสุดแต่ใจจะไขว่คว้า สุดทางฝันวันฟ้าใส | ไม่พบความซับซ้อน |
| 3. รูปร่างสูงโปร่ง ผิวขาว | เวฬุริยา  | ทิพย์ดุริยางค์ | ไม่พบความซับซ้อน |
| 4. รูปร่างผอมสูง ผิวคล้ำ  | บุญรอด  | ผู้หญิงคนนั้นชื่อบุญรอด | 1. ความมีเสน่ห์ |

จากตารางสรุปได้ว่าความซับซ้อนในรูปร่างลักษณะของตัวละครเอกหญิง ทั้ง 10 คน 4 ลักษณะ คือ ตัวละครเอกหญิงที่มีรูปร่าง ผอมบาง ผิวขาว มีความซับซ้อนด้านความน่าเกรงขาม, ความไม่น่าเชื่อถือ ตัวละครเอกหญิงที่มีรูปร่างเล็ก ผิวคล้ำ ไม่พบความซับซ้อน และตัวละครเอกหญิงที่มีรูปร่างสูงโปร่ง ไม่พบความซับซ้อน ส่วนตัวละครเอกหญิงที่มีรูปร่างผอมสูง ผิวคล้ำ มีความซับซ้อนด้านความมีเสน่ห์ ดังนี้

 1.1 ตัวละครเอกหญิงที่มีรูปร่าง ผอมบาง ผิวขาว

 จาการวิเคราะห์ตัวละครเอกหญิงที่มีรูปร่าง ผอมบาง ผิวขาว ทั้ง 5 คน ได้แก่ อิสริยาภรณ์ จากเรื่องสายสัมพันธ์, มุกระวี จากเรื่องตะวันชิงพลบ, สายป่าน จากเรื่องแค่เอื้อม, แก้วก๊อ จากเรื่องเล่ห์, มานิตา จากเรืองกล้วยไม้กลีบซ้ำ มีความซับซ้อนของบุคลิกภาพ 2 ด้าน คือ ความซับซ้อนด้านความน่าเกรงขาม และความซับซ้อนด้านความไม่น่าเชื่อถือ ดังนี้

 1.1.1 ความซับซ้อนด้านความน่าเกรงขาม

 สำหรับความซับซ้อนด้านความน่าเกรงขาม คือลักษณะชวนให้กลัวเกรงเพราะอำนาจหน้าที่และการวางตัว พบเฉพาะใน อิสริยาภรณ์ จากเรื่องสายสัมพันธ์ อิสริยาภรณ์เป็นผู้หญิงตัวเล็กบอบบางซึ่งดูจากลักษณะแล้วเป็นบุคคลที่ไม่น่าเกรงขาม แต่สยามและคนรับใช้ในบ้านเห็นว่าอิสริยาภรณ์เป็นบุคลที่น่าเกรงขาม ดังตัวอย่างเหตุการณ์ปรากฏที่สยามพูดถึงลักษณะอิสริยาภรณ์ ดังข้อความ

 “...สยามนึกถึงอิสริยาภรณ์ จะทำให้เปรียบสุคนธมานก็เหมือนดอกกุหลาบแดงสะดุดตาเร้าใจแก่ผู้พบเห็น อิสริยาภรณ์ของเขาดังดอกดอกคัทลียา ขาว บริสุทธิ์หอมเย็น

 ดอกกุหลาบโรยในเวลาเพียงข้ามวันเมื่อถูกเด็ดจากต้น คัทลียาหอมสะพรั่งกลีบสดอยู่ได้แรมเดือน ถ้ารักษาให้ดี อย่าน้อยก็เป็นอาทิตย์ แม้ดอกไม้ก็ยังทรงคุณค่าต่างกัน สตรีก็เช่นกัน สุคนธมานสวยแบบร้อนแรง แต่อิสริยาภรณ์หน้าตาสวยเย็นตาไม่ผาดโผนเป็นลักษณะที่น่าเกรงขาม...” (โบตั๋น สายสัมพันธ์, 2512, น. 154)

 จากข้อความข้างต้นแสดงให้เห็นว่าโดยทั่วไปแล้วอิสริยาภรณ์มีลักษณะรูปร่างผอมบางไม่เป็นที่น่าเกรงขามของเพื่อนพ้องและบริวาร แต่สยามเห็นว่าถ้าเปรียบเทียบสุคนธมานกับอิสริยาภรณ์แล้วนั้นสุคนธมานเป็นสวยเปรี้ยวสะดุดตาเหมือนดอกกุหลาบสีแดงชวนให้มอง แต่อิสริยาภรณ์เป็นคนสวยหวานเรียบร้อยดูสบายตาเหมือนดอกคัทลียาสีขาวบริสุทธิ์ดูสวยเย็นตาประกอบกับการวางตัวจึงเป็นลักษณะที่น่าเกรงขาม

 1.1.2 ความซับซ้อนด้านความไม่น่าเชื่อถือ

 สำหรับความซับซ้อนด้านความไม่น่าเชื่อถือ คือลักษณะของเป็นคนที่เชื่อไม่ได้ ลักษณะไม่ไว้วางใจในความสามารถของบุคลนั้น พบเฉพาะในสายป่าน จากเรื่องแค่เอื้อม ดังตัวอย่างเหตุการณ์ตอนที่สายป่านไปฝึกงานที่โรงเพาะที่ไร้ภูหมอกฟ้าด้วยรูปร่างหน้าตาที่อ่อนกว่าวัยทำให้ ปฐวีเชื่อมั่นว่าสายป่านจะไม่มีความอดทนทำงานได้ ดังข้อความ

 “...คุณสุนทรเขาไม่ค่อยชอบให้ใครเรียกเขาเป็นพ่อเลี้ยงบอกว่ายังไม่รวย “นั่นแหละหลายสาวคุณสุนทรสวยชะมัด มาจากกรุ่งเทพฯ อาจารย์ไม่เห็นหรือ” “เห็นแต่ไม่ทันสังเกตว่าสวยหรือเปล่า พรุ่งนี้อาจเจอหน้าอาจจะจำเขาไม่ได้ด้วยซ้ำ นึกออกแต่ว่าตัวผอม ๆ สูง ๆ บอบบางเชียว ไม่รู้จะช่วยงานได้แค่ไหน หลานคนเดียวเสียด้วยถ้าเป็นคนเอาแต่แต่งตัวสวย ฉุยฉาย ใช้เงินก็สงสารคุณสุนทร” “แหม อาจารย์มัวมองอะไรอยู่นะมองผ่านไปได้เลย” ปฐวีไม่สนเรื่องงานของสุนทร พบกันครั้งแรกจะไปจ้องเขายังไงเสียมารยาทตาย ผมไม่ใช่หนุ่มน้อย ๆ อย่างวีนะ...” (โบตั๋น,แค่เอื้อม, 2543 ; 61)

 “...ทำไม นายว่าสายป่านเขาเป็นผู้หญิงยังไง” “ก็ไม่จับจดไงดูบอบบางแต่ทำงานเอาจริงเอาจังได้ ผมมาอยู่สองวันผมว่าแกขยัน ยอมรับสภาพความเป็นจริง พี่รู้ไหมว่าตอนนี้บริษัทเงินทนมันเจ้งกันเป็นแถว ดุลคนงานออกเป็นหมื่น ๆ ตกงานจนต้องไปขับแท็กซี่ ไปขายส้มตำกันแล้ว กระโดดตึกตายก็มี แต่เขาอารมณ์ดี ทำงานสกปรกขนาดลงมานั่งยอง ๆ ขยำขี้เลื่อยก็ได้ ผมว่าเมื่อก่อนแกแต่งตัวเริดแน่ ๆ ขนาดมาอยู่ที่นี้รองเท้ากางเกงแต่ละชุดดี ๆ ทั้งนั้น... ” (โบตั๋น แค่เอื้อม, 2543, น. 160)

 จากข้อความข้างต้นแสดงให้เห็นว่าสายป่านเป็นคนที่มีลักษณะตัวผอม ๆ สูง ๆ บอบบาง ซึ่งปฐวีเชื่อมั่นว่ารูปร่างท่าทางของสายป่านไม่สามารถทำงานและมีความอดทนอยู่บนภูหมอกฟ้านี้ได้

 1.2 ตัวละครเอกหญิงที่มีรูปร่างเล็ก ผิวคล้ำ

 จาการวิเคราะห์ตัวละครเอกหญิงที่มีรูปร่างเล็ก ผิวคล้ำ ทั้ง 3 คน ได้แก่ ขวัญข้าว จากเรื่องภาพลวง, พิณรมย์ จากสุดแต่ใจจะไขว่คว้า, เจนตา จากเรื่องสุดทางฝันวันฟ้าใส ไม่ปรากฏความซับซ้อน

 1.3 ตัวละครเอกหญิงที่มีรูปร่างสูงโปร่ง ผิวขาว

 จาการวิเคราะห์ตัวละครเอกหญิงที่มีรูปร่างสูงโปร่ง ผิวขาว มี 1 คน คือ เวฬุริยา จากเรื่องทิพย์ดุริยางค์ ซึ่งไม่ปรากฏความซับซ้อนตัวละครเอกหญิงที่มีรูปร่างสูงโปร่ง ผิวขาว

 1.4 ตัวละครเอกหญิงที่มีรูปร่างผอมสูง ผิวคล้ำ

 จาการวิเคราะห์ตัวละครเอกหญิงที่มีรูปร่างผอมสูง ผิวคล้ำ มี 1 คนได้แก่บุญรอด จากผู้หญิงคนนั้นชื่อบุญรอด ปรากฏความซับซ้อนบุคลิกภาพ คือ ความซับซ้อนด้านความมีเสน่ห์

 สำหรับความซับซ้อนด้านความมีเสน่ห์ คือลักษณะที่น่ารักในกริยาท่าทางดึงดูดความสนใจของคนที่พบเห็น พบเฉพาะในบุญรอด จากผู้หญิงคนนั้นชื่อบุญรอด ดังตัวย่างเหตุการณ์ตอนที่ โรเบิร์ตและบุญรอมาพักโรงแรมในกรุงเทพฯ แล้วพนักงานโรงแรมคิดว่าบุญรอดเป็นหญิงขายบริการทางเพศ โรเบิร์ตบอกกับบุญรอด ดังข้อความ

 ...“ผมรู้สึกว่าคนไทยทั่วไปจะมองผู้หญิงไทยเมียฝรั่งในแง่ไม่งามนัก เราพูดภาษาอังกฤษกันดีกว่า บุญรอดจะได้สบายใจ เพราะเมื่อพวกเขาได้ยินบุญรอดพูดและฟังภาษาของผมเข้าใจ เขาก็ยกบุญรอดไว้สูงกว่าผู้หญิงอย่างสุณีและให้เกียรติบุญรอดมากขึ้น”

 บุญรอดอยากหัวเราะนะในความคิดของสามีแต่เหตุการณ์นอกบ้านที่หล่อนประสบบอกให้รู้ว่าหล่อนเป็นฝ่ายถูก หากเมื่อกี่หล่อนรอพูดภาษาอังกฤษกับพนักงานต้อนรับ แสร้งทำเป็นไม่เข้าใจภาษาไทย พนักงานย่อมเข้าใจว่าบุญรอดเป็นผู้หญิงต่างชาติ อาจเป็นฟิลิปปินส์หรืออินโดนนีเชีย และคงให้การต้อนรับหล่อนดีขึ้นเป็นแน่

 “ทุเรศจัง” บุญรอดหลุดปากออกมาเมื่อนึกถึงตรงนี้ “อะไรทุเรศ” โรเบิร์ตได้ยินภรรยาพึมพรำ “ ผมหรือ” “ ไม่ใช่ค่ะ ไม่ใช่ ขอโทษ”หล่อนรีบอธิบายและเล่าเรื่องให้ฟัง โรเบิร์ตหัวเราะ “ โธ่ นึกว่าอะไร อย่าไปโกรธเลย นึกว่าเขาเห็นบุญรอดมีราคานี่ แสดงว่าบุญรอดยังสวย ยังขายได้อยู่ มีเสน่ห์พอให้เขามองว่าเป็นผู้หญิงอย่างนั้น... ” (โบตั๋น ผู้หญิงคนนั้นชื่อบุญรอด, 2524, น. 182)

 จากข้อความข้างต้นแสดงให้เห็นว่าลักษณะการแต่งกายของบุญรอดเหมือนเป็นหญิงขายบริการทางเพศซึ่งในสมัยนั้นทหารอเมริกันเข้ามาทำงานที่อู่ต่อเรือ ผู้หญิงไทยยึดอาชีพเมียเช่า พนักงานโรงแรมเห็นบุญรอดมีลักษณะเหมือนกับหญิงบริการทางเพศจึงเข้าใจผิด แต่โรเบิร์ตกลับมีทัศนะว่าถ้าเขาเข้าใจผิดคิดว่าบุญรอดเป็นหญิงขายบริการทางเพศแสดงว่าบุญรอดสวยมีเสน่ห์ทำให้คนคิดเช่นนั้น

 จากการวิเคราะห์ข้างต้นสรุปได้ว่าความซับซ้อนในรูปร่างลักษณะตัวละครเอกหญิง ทั้ง 4 ลักษณะ คือ ตัวละครเอกหญิงที่มีรูปร่าง ผอมบาง ผิวขาว มีความซับซ้อนด้านความน่าเกรงขาม, ความไม่น่าเชื่อถือ ตัวละครเอกหญิงที่มีรูปร่างเล็ก ผิวคล้ำ ไม่พบความซับซ้อน และตัวละครเอกหญิงที่มีรูปร่างสูงโปร่ง ไม่พบความซับซ้อน ส่วนตัวละครเอกหญิงที่มีรูปร่างผอมสูง ผิวคล้ำ มีความซับซ้อนด้านความมีเสน่ห์

 2. ความซับซ้อนในกริยาท่าทาง

จากการวิเคราะห์ความซับซ้อนในกริยาท่าทางของตัวละครเอกหญิง ซึ่งมี 2 ลักษณะ คือตัวละครเอกหญิงที่มีกริยาท่าทางสุภาพเรียบร้อย ตัวละครเอกหญิงที่มีกริยาท่าทางปราดเปรียวกระฉับกระเฉง ดังตารางที่ 4.2

**ตารางที่ 4.2**

*ความซับซ้อนในกริยาท่าทางการพูดจาของตัวละครเอกหญิง*

|  |  |  |  |
| --- | --- | --- | --- |
| กริยาท่าทาง | ตัวละคร | นวนิยายเรื่อง | ความซับซ้อน |
| 1. สุภาพเรียบร้อย  | อิสริยาภรณ์ แก้วก๊อ | สายสัมพันธ์เล่ห์ | 1. ความอดทน |
| 2. ปราดเปรียวกระฉับกระเฉง  | ขวัญข้าว พิณรมย์ มุกระวี เวฬุริยาสายป่าน มานิตา เจนตาบุญรอด  | ภาพลวงสุดแต่ใจจะไขว่คว้า ตะวันชิงพลบทิพย์ดุริยางค์แค่เอื้อมกล้วยไม้กลีบซ้ำสุดทางฝันวันฟ้าใสผู้หญิงคนนั้นชื่อบุญรอด | 1. ความเป็นผู้นำ2. ความเชื่อมั่น |

 จากตารางสรุปได้ว่า ความซับซ้อนในกริยาท่าทางของตัวละครเอกหญิง ทั้ง 10 คน 2 ลักษณะ คือ ตัวละครเอกหญิงที่มีกริยาท่าทางสุภาพเรียบร้อย มีความซับซ้อนด้านความอดทน และ ตัวละครเอกหญิงที่มีกริยาท่าทางปราดเปรียวกระฉับกระเฉง มีความซับซ้อนด้าน ความเป็นผู้นำ, ความเชื่อมั่น ดังนี้

 2.1 ตัวละครเอกหญิงที่มีกริยาท่าทางสุภาพเรียบร้อย

 จาการวิเคราะห์ตัวละครเอกหญิงที่มีกริยาท่าทางสุภาพเรียนร้อยพูดจาตรงไปตรงมา ทั้ง 2 คน ได้แก่ อิสริยาภรณ์ จากเรื่องสายสัมพันธ์, แก้วก๊อ จากเรื่องเล่ห์ ปรากฏความซับซ้อนบุคลิกภาพ 1 ด้าน คือ ความซับซ้อนด้านความอดทน

 สำหรับความซับซ้อนด้านความอดทน คืออดกลั้นต่อความไม่พอใจหรือความทุกข์ทั้งทางกาย วาจา และใจ พบเฉพาะในอิสริยาภรณ์ จากเรื่องสายสัมพันธ์ ดังตัวอย่างเหตุการณ์ตอนที่อิสริยาภรณ์ไม่สบายใจแล้วไปเล่าความในใจกับรูปมารดาโดยไม่ยอมบอกเล่าให้ใครฟัง และเหตุการณ์ตอนที่วดีวรรณ กล่าววาจาให้เธอไม่พอใจเธอก็อดทนไม่โต้ตอบ ดังข้อความ

 “...คุณต๊ะคะ เรียกชื่อลูกเลี้ยงน้ำสียงเป็นการเป็นงานกว่าทุกครั้ง “คุณต๊ะมีอะไรเล่าให้ยุพาฟังดีกว่านะคะ อย่าเก็บไว้คนเดียวไม่ดีหรอกคะ ระบายออกเสียบ้างจะทำให้เราสบายใจขึ้น”

 ฉันได้ระบายออกให้คุณแม่ฟังแล้ว อิสริยาภรณ์ค้านในใจ อารมณ์ห่วงผุดขึ้นในใจเมื่อเห็นยุพาเก็บนามบัตรแผ่นนั้นลงในกระเป๋า...” (โบตั๋น สายสัมพันธ์, 2512 ; 48)

 “... บางคนก็รวยทีหลัง เธอเข้าประเภทไหนเล่า” กล่าวจบวดีวรรณก็หัวเราะงอหาย เพื่อนคนอื่นนั่งเงียบกริบโดยเฉพาะจีรวรรณ จีรวรรณนั่งหน้าขึงด้วยสำนึกว่าไม่ควรเลยที่พูดว่า อิสริยาภรณ์มีเงินเป็นล้าน ไม่นึกว่าวดีวรรณจะเป็นคนอย่างนี้

 “ ฉันบอกแล้วว่าฉันไม่มีเงินเป็นล้าน ถ้าฉันมีฉันคงทำงานแต่จะไปเที่ยวรอบโลกให้สบายใจ เรื่องอะไรจะมานั่งทำงานงก ๆ ฉันไม่เข้าประเภทไหนที่เธอว่าทั้งนั้นแหละ” อิสริยาภรณ์ตอบด้วยท่าทางอย่างเย็นชาที่สุด ไม่บึ่ง ไม่ยิ้ม แต่มีนัยน์ตาประกายอันกล้าแข็ง....

 ...อิสริยาภรณ์ “เราไม่เคืองใจอะไรกับเขาหรอกนึกว่าเสียงปีบเปล่ามันดังกว่าน้ำที่บรรจุอยู่...” (โบตั๋น สายสัมพันธ์, 2512, น. 195)

 จากข้อความข้างต้นแสดงให้เห็นว่าอิสริยาภรณ์มีกริยาทางทางเรียบร้อยเป็นอดทนเก็บความรู้สึกไม่แสดงกริยาทางทางออกมาให้เห็นได้ว่าตนเองรู้สึกเสียใจหรือไม่สบายใจ แม้แต่ยุพามารดาเลี้ยงอิสริยาภรณ์ก็ไม่ยอมเล่าให้ฟัง และวดีวรรณพูดจาให้อิสริยาภรณ์ไม่พอใจเธอก็อดทนไม่พูดจาโต้ตอบหรือแสดงท่าทางสุภาพไม่แสดงอาการไม่พอใจ

 2.2 ตัวละครเอกหญิงที่มีกริยาท่าทางปราดเปรียวกระฉับกระเฉง

 จาการวิเคราะห์ตัวละครเอกหญิงที่มีกริยาท่าทางปราดเปรียวกระฉับกระเฉง ทั้ง 8 คน ได้แก่ ขวัญข้าว จากเรื่องภาพลวง, บุญรอด จากเรื่องผู้หญิงคนนั้นชื่อบุญรอด, พิณรมย์ จากเรื่องสุดแต่ใจจะไขว่คว้า, มุกระวี จากเรื่องตะวันชิงพลบ, เวฬุริยา จากเรื่องทิพย์ดุริยางค์, สายป่าน จากเรื่องแค่เอื้อม, มานิตา จากเรื่องกล้วยไม้กลีบช้ำ, เจนตา จากเรืองสุดทางฝันวันฟ้าใส ปรากฏความซับซ้อนบุคลิกภาพ 2 ด้าน คือ ความซับซ้อนด้านความเป็นผู้นำ และความซับซ้อน ด้านความเชื่อมั่น ดังนี้

 2.2.1 ความซับซ้อนด้านความเป็นผู้นำ

 สำหรับความซับซ้อนด้านความเป็นผู้นำ คือบุคคลที่มีความสามารถในการใช้อิทธิพลหรือโน้มน้าวใจให้คนอื่นทำงานตามที่ต้องการ พบเฉพาะในมุกระวี จากเรืองตะวันชิงพลบ ดังตัวอย่างเหตุการณ์ตอนที่มุกระวีทำงานที่โรงงานปั้นโอ่งที่ราชบุรีมีทั้งคนงานหญิงชายจำนวนมาก แต่มุกระวีก็สามารถปกครองคนงานได้ด้วยความเรียบร้อย ดังข้อความ

 “...บ่นแล้วก็ต้องถอนใจ ผู้หญิงสมัยนี้ทำอะไรได้ทุกอย่างเหมือนผู้ชาย ไม่น่าหาเหตุเอาประสบลาภมาเลี้ยงเลยจริง ๆ เพราะไม่เชื่อผู้หญิงเพศเดียวกันกับตนจึงได้ร้อนใจอยู่เช่นนี้ มารดาก็กระทบกระเทียบที่มุกดาเอาน้องมาเลี้ยงแล้วรับมรดกทันตาเห็นทันใจคิด ไม่สามารถผูกใจจินดาหราไว้กับประสบลาภ เรือในหนอง ทองไม่รู้จะหายไปแค่ไหน

 มุกระวีปกครองคนได้ดีทั้งท่าทางเหมือนผู้ชาย ทำท่าคล้ายจะเอาแต่เล่น ไม่ได้เรื่องได้ราว แต่งานไม่เคยเสีย ถามเรืองขาดทุนกำไรหล่อนรู้ทุกอย่าง ความทรงจำเรื่องตัวเลขของหล่อนราวกับคอมพิวเตอร์ หล่อนน่าจะเรียนวิชาคำนวณชั้นสูงได้ ถ้าไม่ติดข้องกับโรงงาน มุกระวีอาจจะเรียนสถาปัตย์หรือวิศวกรรมศาสตร์ หรือน่าจะไปช่วยบิดา บริหารการเงินที่โรงงานใหญ่ที่เชียงใหม่ แต่มุกระวีสั่นหัวท่าเดียว...” (โบตั๋น ตะวันชิงพลบ, 2534, น. 161)

 “... โรงงานนี่ของมุกดาคนเดียวเลยเหรอ” “ใช่ ของคุณมุกคนเดียว” โฉมพยักหน้า “เธอรักที่นี่มาก” “คุณมุกเธอเป็นผู้หญิงหรือผู้ชายกันแน่ ท่าทางครึ่ง ๆ กลาง ๆ แหมเป็นผู้ชายก็ดีหรอกนะ” “พูดเหมือนคุณผู้หญิงอีกแล้ว อยากได้แต่ลูกผู้ชายกันจัง” โฉมทำหน้าเหม็นเบื่อ “ ไม่เชื่อว่าผู้หญิงเก่ง ๆ แยะไป คุณมุกนะเก่งมากเลยนะ เรื่องงาน ผู้ชายไม่สู้หรอก เก่งกว่าคุณภาพเยอะแยะ คุมงาน คุมการขาย คุมอะไรได้ทุกอย่าง พวกงานผีมือก็เยี่ยม... ” (โบตั๋น ตะวันชิงพลบ, 2524, น. 210)

 จากข้อความข้างต้นแสดงให้เห็นว่ามุกระวีมีท่าทางกระฉับกระเฉง คล้ายผู้ชายดูไม่จริงจังกับงาน แต่เธอรู้ข้อมูลเรื่องราวต่าง ๆ ทุกอย่างในโรงงานและเข้ากับคนงานได้ทุกคน จึงสามารถบริหารโรงงานที่มีคนงานทั้งชายหญิงเป็นจำนวนมาก ทุกคนที่อยู่ในการปกครองของเธอเชื่อฟัง มุกระวีต้องการแสดงให้มารดาเห็นว่าเธอสามารถทำงานได้ดีเท่าผู้ชายและมีภาวะความเป็นผู้นำ

 2.2.2 ความซับซ้อนด้านความเชื่อมั่น

 สำหรับความซับซ้อนด้านความเชื่อมั่น คือลักษณะกล้าแสดงออก กล้าพูด กล้าคิด กล้าที่จะลงมือทำ มีความกล้าเสี่ยง ชอบริเริ่มสร้างสรรค์สิ่งแปลกใหม่ ๆ  มีความเป็นผู้นำ พบเฉพาะในบุญรอด จากเรื่องผู้หญิงคนนั้นชื่อบุญรอด ดังตัวอย่างเหตุการณ์ตอนที่ครูอรพินพูดคุยกับสามีเกี่ยวกับกริยาท่าทางของบุญรอด ดังข้อความ

 “... ก็ไม่เชิงหรอก ไม่ใช่ทั้งสองอย่าง” คุณจ่าของจังหวัดทำท่าครุ่นคิด “แต่ดูมันเป็นคนประเภทรั้น ๆ หรืออะไรทำนองนั้นแหละ คล้าย ๆ มันตั้งใจจะเอาแล้วต้องเอาให้ได้ จะเป็นอะไรแล้วต้องเป็นให้ได้” “ก็เป็นคนดีมีความตั้งใจจริงไงละคะ หรือเชื่อมั่นในตัวเอง แต่มันเป็นเด็กจะเอาอะไรมาเชื่อตัวเองละคะ มันจะต้องเอาตัวไม่รอดอยู่แล้ว พินเคยเล่าให้ฟังแล้วเรื่องเถ้าแก่อะไรนั่น” “ไม่รู้ซิ แต่ผมดูไม่ผิดหรอก ผมดูคนไม่ผิด” “ค้า คุณนักปกครอง ดูคนเก่ง แล้วคอยดูลูกให้ดีนะคะ... ” (โบตั๋น ผู้หญิงคนนั้นชื่อบุญรอด, 2524, น. 21)

 จากข้อความข้างต้นแสดงให้เห็นว่าบุญรอดโดยทั่วไปแล้วหน้าตาฐานะทางการเงินไม่ดีคิดทำอะไรเกินความสามารถของตนเอง เพ้อฝัน ไม่น่าจะมีความสามารถทำงานให้ประสบผลสำเร็จได้ดังที่บุญรอดพูดได้ แต่ในมุมมองของคุณจ่าเห็นว่าบุญรอดเป็นคนที่มีความตั้งใจสูง กล้าแสดงออก กล้าพูด กล้าคิด กล้าที่จะลงมือทำ มีความกล้าเสี่ยง เชื่อมั่นว่าตนเองจะทำอะไรต้องทำ ให้ได้

 จากการวิเคราะห์ข้างต้นสรุปว่าความซับซ้อนในกริยาท่าทางของตัวละครเอกหญิง ทั้ง 2 ลักษณะ คือ ตัวละครเอกหญิงที่มีกริยาท่าทางสุภาพเรียบร้อย มีความซับซ้อนด้านความอดทน และ ตัวละครเอกหญิงที่มีกริยาท่าทางปราดเปรียวกระฉับกระเฉง มีความซับซ้อนด้านความเป็นผู้นำ, ความเชื่อมั่น

 3. ความซับซ้อนในการพูดจา

 จากการวิเคราะห์ความซับซ้อนในการพูดจาของตัวละครเอกหญิง ซึ่งมี 2 ลักษณะ คือตัวละครเอกหญิงที่พูดจาสุภาพเรียบร้อย และตัวละครเอกหญิงที่พูดจาไม่สุภาพ ดังตารางที่ 4.3

**ตารางที่ 4.3**

ความซับซ้อนในการพูดจาของตัวละครเอกหญิง

|  |  |  |  |
| --- | --- | --- | --- |
| การพูดจา | ตัวละคร | นวนิยายเรื่อง | ความซับซ้อน |
| 1. สุภาพเรียบร้อย  | อิสริยาภรณ์ ขวัญข้าว พิณรมย์ มุกระวี เวฬุริยาสายป่านแก้วก๊อมานิตา เจนตา | สายสัมพันธ์ภาพลวงสุดแต่ใจจะไขว่คว้า ตะวันชิงพลบทิพย์ดุริยางค์แค่เอื้อมเล่ห์กล้วยไม้กลีบซ้ำสุดทางฝันวันฟ้าใส | 1. ความไม่จริงใจ |
| 2. ไม่สุภาพ | บุญรอด  | ผู้หญิงคนนั้นชื่อบุญรอด | 1. ความมีไมตรี |

 จากตารางสรุปได้ว่า ความซับซ้อนในการพูดจาของตัวละครเอกหญิง ทั้ง 10 คน 2 ลักษณะ คือ ตัวละครเอกหญิงที่พูดจาสุภาพเรียบร้อย มีความซับซ้อนด้านความไม่จริงใจ และตัวละครเอกหญิงที่พูดจาไม่สุภาพ มีความซับซ้อนด้านความมีไมตรี ดังนี้

 3.1 ตัวละครเอกหญิงที่พูดจาสุภาพเรียบร้อย

 จากการวิเคราะห์ตัวละครเอกหญิงที่พูดจาสุภาพเรียบร้อย คือตัวละครที่พูดจาอ่อนหวาน มีสัมมาคารวะ ทั้ง 9 คน ได้แก่ อิสริยาภรณ์ จากเรื่องสายสัมพันธ์, ขวัญข้าว จากเรื่องภาพลวง, พิณรมย์ จากเรื่องสุดแต่ใจจะไขว่คว้า, มุกระวี จากเรื่องตะวันชิงพลบ, เวฬุริยา จากเรื่องทิพย์ดุริยางค์, สายป่าน จากเรื่องแค่เอื้อม, แก้วก๊อ จากเรื่องเล่ห์, มานิตา จากเรื่องกล้วยไม้กลีบช้ำ, เจนตา จากเรืองสุดทางฝันวันฟ้าใส ปรากฏความซับซ้อนบุคลิกภาพ คือ ความซับซ้อนด้านความไม่จริงใจ

 สำหรับความซับซ้อนด้านความไม่จริงใจ คือการพูดด้วยวาจาที่ไพเราะอ่อนหวานเพื่อหว่านล้อมให้คนอื่นตายใจหรือเห็นด้วยกับตนเอง พบเฉพาะในมานิตา จากเรื่องกล้วยไม้กลีบช้ำ ดังตัวอย่างเหตุการณ์ตอนที่มานิตานำสินค้าไปเสนอกับอธึก มานิตาก็พูดจาอ่อนหวานกับอธึกยินยอมรับสินค้าเข้าไปจำหน่ายในซุปเปอร์ที่เขาดูแล ดังข้อความ

 “... อธึกไม่ใช่เจ้าของหรอก แค่เขย ตัวจริงเมียเขา มรดกพ่อตาแม่ยาย” มัณฑนาเคยเล่าให้ฟัง เมียเขามาฉีกอกเอา “เจ้าชู้มหากาฬเลยละ สาว ๆ บางคนนึกว่าของจริงหลงคารมเลยเสร็จ เมียเขามาฉีกอกเอา เขาชอบเสนอหน้า จริง ๆ มีหน้าที่แค่ดูแลซุปเปอร์ แผนกเครื่องสำอางน่ะน้องเมีย แต่เมียเขาคุมอีกที”

 แต่เมื่ออยู่ต่อหน้ามัณฑนาก็พูดกับนายคนนี้เสียงอ่อนเสียงหวานแสดงความนับถือทั้งวาจาและกิริยา มานิตาทำแบบนี้เหมือนกัน คนเรามันต้องใส่หน้ากากเข้าหากันทั้งนั้นเมื่ออยู่ในสังคม แต่มานิตา พยายามไม่เข้าใกล้นายอธึก กลัวสายตาภรรยาเขา คุณวิจิตราทักมานิตา

 “รักษารูปร่างได้ดีจริง ๆ นะ คุณเอ๋ยเนี่ย ดูไม่ออกเลยว่าลูกสี่ขวบแล้ว” มานิตายิ้ม ไม่รับไม่ปฏิเสธ ข่าวมันแพร่จากปากใครกันนะ แม่สาว ๆ พนักงานขายนั่นแน่ ๆ ช่างเถอะ ใครจะเข้าใจว่าหล่อนเป็นม่ายลูกติดก็ไม่เห็นจะเป็นไร...” (โบตั๋น กล้วยไม้กลีบช้ำ, 2552, น. 125)

 จากข้อความข้างต้นแสดงให้เห็นว่าโดยทั่วไปมานิตาเป็นคนพูดจาสุภาพเปิดเผยตรงไปตรงมา แต่มานิตาก็เลียนแบบมัณฑนาหัวหน้าของเธอคือพูดจาอ่อนหวานเอาอกเอาใจเพื่อหวังขายสินค้า ดังเช่นตอนที่มานิตาเป็นตัวแทนบริษัทนำเสนอสินค้ากับอธึก มานิตาก็เสแสร้งพูดจาไพเราะอ่อนหวานเอาอกเอาใจแสดงทาทีนับถือเพื่อให้อธึกพึงพอใจและรับสินค้าจากเธอเข้าไปขายในซุปเปอร์ที่อธึกเป็นผู้จัดการสาขา

 3.2 ตัวละครเอกหญิงที่พูดจาไม่สุภาพ

 จากการวิเคราะห์ตัวละครเอกหญิงที่พูดจาไม่สุภาพ คือลักษณะการพูดจาหยาบคาย ไม่มีสัมมาคารวะ มี 1 คน ได้แก่ บุญรอด จากเรื่องผู้หญิงคนนั้นชื่อบุญรอด พบความซับซ้อนของบุคลิกภาพ คือ ความซับซ้อนด้านความมีไมตรี

 สำหรับความซับซ้อนด้านความมีไมตรี คือลักษณะที่พูดและกระทำตามคำพูด เป็นการแสดงน้ำใจตรงออกมาจากใจหรือความคิด พบเฉพาะในบุญรอด จากเรื่องผู้หญิงคนนั้นชื่อบุญรอด ดังตัวอย่างเหตุการณ์ตอนโรเบิร์ตไปรับประทานอาหารที่ร้านรสทิพย์และสนทนากับบุญรอด ดังข้อความ

 “...ผู้ชายไม่ได้ขี้ขลาดกลัวผู้หญิงดุ ๆ เหมือนกันหมดทุกคนนี่บางคนเขาชอบปราบม้าพยศ” เสียงแปร่ง ๆ ของโรเบิร์ตดังขึ้น...” (โบตั๋น ผู้หญิงคนนั้นชื่อบุญรอด 2524, น. 59)

 “... มีบางอย่างที่เหมือนกันทั่วโลก ไม่ว่าชาติไหน ภาษาไหน ไม่จำเป็นต้องของเดิมเคยชินหรอก อย่างเพื่อนที่คุยถูกใจ ไมตรีจิตรมิตรภาพ รสนิยม... ” (โบตั๋น ผู้หญิงคนนั้นชื่อบุญรอด, 2524, น. 62)

 “... พูดจริงหรือเปล่า” บุญรอดตารีตาขวาง “คุณล้อเล่นนะชี้ ไปทำงานก็ได้แค่งานกุลีมั้ง เพราะมันไม่มีประกาศนียบัตรติดตัว” ใจจริงบุญรอดเนื้อเต้นทีเดียวที่ความประสงค์ของหล่อนสัมฤทธิ์ผล....” (โบตั๋น ผู้หญิงคนนั้นชื่อบุญรอด, 2524, น. 74)

 “... การหาความเพลิดเพลินเพื่อผ่อนคลายความเครียดของแต่ละคนไม่เหมือนกัน บางคนก็ขอให้มีหนังสืออ่าน บางคนดูหนัง บางคนปลูกต้นไม้ เลี้ยงสัตว์ ปรกติผมอ่านหนังสือ แต่ตอนนี้เครียดเต็มทีต้องผ่อนคลายด้วยวิธีอื่นอย่างเรื่องผู้หญิง ถึงต้องเอาสุณีไปด้วยสองวัน ขอโทษ ผมอาจจะพูดอะไรเปิดเผยไปหน่อย เรื่องอย่างนี้ผู้หญิงไทยเขาฟังไม่ใช่ไหม เสียความเป็นเอ้อ...อะไร...กุลสตรี” “ฉันไม่ใช่กุลสตรีอะไรกับเขานักหรอก แค่นางบุญรอดขายข้าวแกงร้านอาหาร ฟังได้ นายช่างเครียดทำไมไม่จ้างแม่สุณีไว้เลยละ” บุญรอดถามตรง ๆ ...” (โบตั๋น ผู้หญิงคนนั้นชื่อบุญรอด, 2524, น. 93)

 จากข้อความข้างต้นแสดงให้เห็นว่าบุญรอดกระทำตามคำพูดและแสดงน้ำใจออกมาจากความคิดของตนเองถึงแม้ว่าบุญรอดพูดจาหยาบคายปากร้าย แต่โรเบิร์ตถือว่าในวาจาที่ปากร้ายของบุญรอด โรเบิร์ตเชื่อว่าไม่ว่าชาติใดภาษาใดถือเป็นความเคยชินของเจ้าของภาษานั้น ๆ ยอมพูดจาไม่ไพเราะแต่ก็เป็นคำพูดที่แสดงให้เห็นถึงความจริงใจและความมีไมตรีจิตร

 จากการวิเคราะห์ข้างต้นสรุปว่าความซับซ้อนในการพูดจาของตัวละครเอกหญิง ทั้ง 2 ลักษณะ คือ ตัวละครเอกหญิงที่พูดจาสุภาพเรียบร้อย มีความซับซ้อนด้านความไม่จริงใจ และตัวละครเอกหญิงที่พูดจาไม่สุภาพ มีความซับซ้อนด้านความมีไมตรีจิต

 4. ความซับซ้อนในการแต่งกาย

จากการวิเคราะห์ความซับซ้อนในการแต่งกายของตัวละครเอกหญิง ซึ่งมี 2 ลักษณะ คือ ตัวละครเอกหญิงที่แต่งกายสุภาพเรียบร้อย และตัวละครเอกหญิงที่แต่งกายไม่สุภาพเรียบร้อย ดังตารางที่ 4.4

**ตาราง 4.4**

*ความซับซ้อนในการแต่งกายของตัวละครเอกหญิง*

|  |  |  |  |
| --- | --- | --- | --- |
| การแต่งกาย | ตัวละคร | นวนิยายเรื่อง | ความซับซ้อน |
| 1. สุภาพเรียบร้อย | อิสริยาภรณ์ ขวัญข้าวมุกระวีเวฬุริยา สายป่าน  | สายสัมพันธ์ภาพลวงตะวันชิงพลบทิพย์ดุริยางแค่เอื้อม | 1. ความเข้มแข็ง  |
|  | มานิตา พิณรมย์แก้วก๊อ เจนตา | กล้วยไม้กลีบช้ำสุดแต่ใจจะไขว่คว้าเล่ห์สุดทางฝันวันฟ้าใส |  |
| 2. ไม่สภาพเรียบร้อย | บุญรอด | ผู้หญิงคนนั้นชื่อบุญรอด | 1. ความมีเสน่ห์ |

 จากตารางสรุปได้ว่า ความซับซ้อนในการแต่งกายตัวละครเอกหญิง มี 2 ลักษณะ คือ ตัวละครเอกหญิงที่แต่งกายสุภาพเรียบร้อย มีความซับซ้อนด้านความเข้มแข็ง และตัวละครเอกหญิงที่แต่งกายไม่สุภาพ มีความซับซ้อนด้านความมีเสน่ห์ ดังนี้

 4.1 ตัวละครเอกหญิงที่แต่งกายสุภาพเรียบร้อย

 จากการวิเคราะห์ตัวละครเอกหญิงที่แต่งกายสุภาพ คือลักษณะการแต่งกายที่สุภาพเรียบร้อยตามขนมธรรมเนียมประเพณีวัฒนธรรมและสมัยนิยม ทั้ง 9 คน ได้แก่ อิสริยาภรณ์ จากเรื่องสายสัมพันธ์, ขวัญข้าว จากเรื่องภาพลวง, มุกระวี จากเรื่องตะวันชิงพลบ, เวฬุริยา จากเรื่องทิพย์ดุริยางค์, สายป่าน จากเรื่องแค่เอื้อม, แก้วก๊อ จากเรื่องเล่ห์, มานิตา กล้วยไม้กลีบช้ำ, เจนตา จากเรื่องสุดทางฝันวันฟ้าใส ปรากฏความซับซ้อนบุคลิกภาพ 1 ด้าน คือ ความซับซ้อนด้านความเข้มแข็ง

 สำหรับความซับซ้อนด้านความเข้มแข็ง คือ**ลักษณะที่แสดงออกถึงความแข็งแรง อดทน ในการทำงาน** พบเฉพาะในมุกระวี จากเรื่องตะวันชิงพลบ ดังตัวอย่างเหตุการณ์ตอนที่โฉมพูดถึงการทำงานของมุกระวี และเหตุการณ์ที่มุกระวีไปงานนิทรรศการเครื่องปันดินเผา ดังข้อความ

 “... พูดเหมือนคุณผู้หญิงอีกแล้ว อยากได้แต่ลูกผู้ชายกันจัง” โฉมทำหน้าเหม็นเบื่อ “ ไม่เชื่อว่าผู้หญิงเก่ง ๆ แยะไป คุณมุกนะเก่งมากเลยนะ เรื่องงาน ผู้ชายไม่สู้หรอก เก่งกว่าคุณภาพเยอะแยะ คุมงาน คุมการขาย คุมอะไรได้ทุกอย่าง พวกงานผีมือก็เยี่ยม... ” (โบตั๋น ตะวันชิงพลบ, 2534, น. 210)

 “...เขาหรี่ตาของมุกระวี พวกบ้าศิลปินไม่แยกชายหญิง แม้หล่อนจะพูดจากับเขาเหมือนเดิม อ่อนหวานพอสมควรไม่ลงท้ายแบบผู้ชายเหมือนวัยรุ่นหญิงบางคนซึ่งใช้คำว่าฮะแทนคะ แต่รพีรู้ว่าลูกสาวพูดเพราถูกแม่บังคับมาแต่เด็ก เขี้ยวเข็นให้เป็นกุลสตรี ในส่วนลึกหล่อนออกอยากเป็นผู้ชายเพราะริษยาประสบลาภ หวงแม่ แม่อยากได้ลูกผู้ชาย หล่อนก็เลยอยากเป็นผู้ชาย แต่แม่ก็คอยบังคับให้เป็นผู้หญิง ไม่ให้นุ่งกางเกง ให้นุ่งกระโปรงหรือผ้านุ่งไม่ชอบให้สวมเสื้อยืด มาบัดนี้หล่อนบรรลุนิติภาวะแล้ว แม้ก่อนหน้านี้แม่บังคับหล่อนไม่ได้ ระพีกลับมาราชบุรีครั้งไดไม่เคยพบมุกระวีแต่งตัวแบบผู้หญิง ๆ อีกเลย กระทั้งเสื้อเชิ้ตหล่อนก็ซื้อของผู้ชายใส่ กางเกงยีนส์รองเท้าผ้าใบหุ้มข้อ ล้วนแต่มียี่ห้อยอดนิยมของชายหนุ่มทั้งนั้น ผมที่เคยไว้ยาวก็ตัดเสียสั้นกุด...” (โบตั๋น ตะวันชิงพลบ, 2534, น. 218)

 “...มุกระวีพลิกความคาดหมายของพรรคพวกด้วยเครื่องแต่งกายแม้ตัดผมสั้นกุดแต่เมื่อหวีเรียบร้อยก็งดงามพอดู มุกระวีงัดผ้านุ่งเก่าของแม่ออกมาใช้ ผ้านุ่งของราชบุรีงดงามไม่แพ้ผ้าทอมือเมืองอื่นเรียกเสียงฮือฮาจากผู้พบเห็นไม่น้อยเลย แต่พอพ้นพิธีเปิดหล่อนก็กลับเป็นมุกระวีคนเดิม นุ่งกางเกงยีนส์ เสื้อเชิ้ตตัวโก่ง คนที่ชมตอนปิดงาน แล้วหวนกลับมาอีกครั้ง พบหล่อนเปลี่ยนเสื้อผ้าถึงกับออกปากว่าราวกับคนละคน...” (โบตั๋น ตะวันชิงพลบ, 2534, น. 359)

 จากข้อความแสดงให้เห็นว่ามุกระวี**ในทัศนะของโฉมนั้นเป็นคนที่ทำงานเก่งไม่แพ้ผู้ชาย สำหรับ**มุกระวีนั้นเธอพยายามใช้พลังความอิจฉามาเป็นพลังในการแสดงออกเพื่อเป็นที่ยอมรับต้องการแสดงให้เห็นว่าเธอสามารถทำงานปกครองคนงานได้เหมือนกับผู้ชาย การแต่งกายเหมือนผู้ชายเพื่อแสดงความเข็มแข็งและภาวะความเป็นผู้นำแต่เมื่องานพิธีการมุกระวีก็แต่กายเรียบร้อยเป็นกุลสตรี วางตัวได้เหมาะสมกับกาลเทศะ

 4.2 ตัวละครเอกหญิงที่แต่งกายไม่สุภาพเรียบร้อย

 จาการวิเคราะห์ตัวละครเอกหญิงที่แต่งกายไม่สภาพเรียบร้อย คือลักษณะการแต่งกายด้วยเสื้อผ้าตัดกับสีผิว ไม่สนใจในขนมธรรมเนียมประเพณีและวัฒนธรรม มี 1 คน คือ บุญรอด จากผู้หญิงคนนั้นชื่อบุญรอด ปรากฏความซับซ้อนบุคลิกภาพ คือ ความซับซ้อนด้านความมีเสน่ห์

 สำหรับความซับซ้อนด้านความมีเสน่ห์ คือลักษณะที่ดึงดูดความสนใจ ความพึงพอใจแกผู้พบเห็น พบเฉพาะใน บุญรอด จากผู้หญิงคนนั้นชื่อบุญรอด ดังตัวอย่างเหตุการณ์ตอนที่ครูอรพินพูดถึงบุญรอด และโรเบิร์ตพูดกับบุญรอด ดังข้อความ

 “...สิ่งเดียวที่แก้ไม่ได้ในตัวบุญรอดคือรสนิยม บุญรอดผิวดำและชอบแต่งตัวสีฉูดฉาด เสื้อผ้าของหล่อนแต่ละชิ้นครูอรพินเห็นแล้วสะดุ้งแต่ไม่เคยว่าอะไรบุญรอดเพราะเห็นเป็นเรื่องส่วนตัว “เหมือนกาคาบพริกรู้มั๊ย” จินต์ค่อนแคะบุญรอด “ช่างรอดเหอะ เค้าว่าของเค้าสวยก็แล้วกัน” โธ่เอ๊ย ยายปอดแหก” จินต์ค่อนอีก บุญรอดนั้นเก่สารพัด แต่กลัวผีจริง ๆ และเรื่องผีนานาชนิด ผีกองกอย ผีกระสือ ผีหัวขาด ฯลฯ ...” (โบตั๋น ผู้หญิงคนนั้นชื่อบุญรอด, 2524, น. 27)

 คุณอรพินมีความเชื่อในตัวลูกศิษย์ที่ตนเลี้ยงดูมาหลายปีว่าจะเอาตัวรอดได้ ท่าทางของบุญรอดนั้นคนรู้จักผิวเผินย่อมจะเข้าใจว่า หล่อนเป็นผู้หญิงประเภทใจถึง แต่ครูอรพินเข้าใจดีว่าบุญรอดเพียงต้องการทำให้สะดุตาคน ให้คนสนใจ เพื่อลบล้างคำปรามาสของจินต์ที่ว่าหล่อนขาดเสน่ห์หญิง...” (โบตั๋น, ผู้หญิงคนนั้นชื่อบุญรอด, 2524, น. 44)

 โรเบิร์ตบอกบุญรอดว่า “ธรรมชาติอย่างนี้ก็ดีเหมือนกัน ตอนแต่งจัด ๆ ก็อีกแบบ เหมือนนั่งดูนักแสดง” “เอ๊ะ ฉันไม่ใช่นักแสดงนะ” บุญรอดค่าตาชักเป็นประกาย “ไม่ได้เล่นยีเก จะว่าแต่งหน้าจัดเหมือนพวกเล่นยีเกเหรอ” “ ไม่ใช่อย่างงั้น บุญรอดแต่งหน้าก็น่าดูแบบหนึ่ง ไม่แต่งหน้าก็น่าดูอีกแบบหนึ่ง ไม่น่าเกียจเลย ดีทั้งสองแบบ... ” (โบตั๋น ผู้หญิงคนนั้นชื่อบุญรอด, 2524, น. 113)

 จากข้อความข้างต้นแสดงให้เห็นว่าบุญรอดธรรมดาย่อมไม่มีคนสนใจมองเธอ หากบุญรอดแต่งกายด้วยสีสันตัดกับผิวย่อมเป็นจุดสนใจลักษณะเด่นอย่างเดียวที่เธอแสดงได้และผู้คนหันมามองเธอคือแต่งกายด้วยเสื้อผ้าสีฉูดฉาด ซึ่งถือว่าเป็นลักษณะที่ดึงดูดความสนใจแก่ผู้พบเห็น ในทัศนคติของบุญรอดนั้นการแต่งกายด้วยเสื้อผ้าสีฉูดฉาดย่อมเป็นที่สนใจของคนชวนให้หันมามองเหมือนกับดอกไม้ที่มีสีสันชวนให้แมลงมาตอมเช่นกัน ครูอรพินมีทัศนะว่าบุญรอดต้องการแสดงให้เห็นว่าเธอมีเสน่ห์พอจะดึงดูดสายตาให้คนหันมามองเธอได้

 จากการวิเคราะห์ข้างต้นสรุปได้ว่าความซับซ้อนในการแต่งกายของตัวละครเอกหญิง ทั้ง 2 ลักษณะ คือ ตัวละครเอกหญิงที่แต่งกายสุภาพเรียบร้อย มีความซับซ้อนด้านความเข้มแข็ง และตัวละครเอกหญิงที่แต่งกายไม่สุภาพ มีความซับซ้อนด้านความมีเสน่ห์

 5. ความซับซ้อนในลักษณะนิสัย

จาการวิเคราะห์ความซับซ้อนในลักษณะนิสัยตัวละครเอกหญิง ซึ่งมี 3 ลักษณะ คือ ตัวละครเอกหญิงที่มีนิสัยสุขุมรอบคอบ,ตัวละครเอกหญิงที่มีนิสัยรักสวยรักงาม และตัวละครเอกหญิงที่มีนิสัยใจร้อน ดังตารางที่ 4.5

**ตารางที่ 4.5**

*ความซับซ้อนในลักษณะนิสัยของตัวละครเอกหญิง*

|  |  |  |  |
| --- | --- | --- | --- |
| ลักษณะนิสัย | ตัวละคร | นวนิยายเรื่อง | ความซับซ้อน |
| 1. นิสัยสุขุมรอบคอบ  | อิสริยาภรณ์มุกระวีสายป่านแก้วก๊อมานิตาเจนตา | สายสัมพันธ์ตะวันชิงพลบแค่เอื้อมเล่ห์กล้วยไม้กลีบช้ำสุดทางฝันวันฟ้าใส | 1. ความไม่เป็นระเบียบแบบแผน2. ความเก็บกด |
| 2. นิสัยรักสวยรักงาม | ขวัญข้าวพิณรมย์เวฬุริยา | ภาพลวงสุดแต่ใจจะไขว่คว้าทิพย์ดุริยางค์ | 1. การมีพฤติกรรมอำพลาง |
| 3. นิสัยใจร้อน | บุญรอด | ผู้หญิงคนนั้นชื่อบุญรอด | 1. ความใจเย็น |

 จากตารางสรุปได้ว่า ความซับซ้อนในลักษณะนิสัยของตัวละครเอกหญิง มี 3 ลักษณะ คือ ตัวละครเอกหญิงที่มีนิสัยสุขุมรอบคอบ มีความซับซ้อนด้านความไม่เป็นระเบียบแบบแผน, ความเก็บ และตัวละครเอกหญิงที่มีนิสัยรักสวยรักงาม มีความซับซ้อนด้านการมีพฤติกรรมอำพลาง ส่วนตัวละครเอกหญิงที่มีนิสัยใจร้อน มีความซับซ้อนด้านความใจเย็น ดังนี้

5.1 ตัวละครเอกหญิงที่มีนิสัยสุขุมรอบคอบ

 จากการวิเคราะห์ตัวละครเอกหญิงที่มีนิสัยสุขุมรอบคอบ ทั้ง 6 คน ได้แก่ อิสริยาภรณ์ จากเรื่องสายสัมพันธ์, มุกระวี จากเรื่องตะวันชิงพลบ, สายป่าน จากเรื่องแค่เอื้อม, แก้วก๊อ จากเรื่องเล่ห์, มานิตา จากเรื่องกล้วยไม้กลีบช้ำ, เจนตา จากเรื่องสุดทางฝันวันฟ้าใส ปรากฏความซับซ้อนบุคลิกภาพ 2 ด้าน คือ ความซับซ้อนด้านความไม่เป็นระเบียบแบบแผน และความซับซ้อนด้านความเก็บกด

 5.1.1 ความซับซ้อนด้านความไม่เป็นระเบียบแบบแผน

 สำหรับความซับซ้อนด้านความไม่เป็นระเบียบแบบแผน คือลักษณะของการปฏิบัติตนที่ไม่มีแบบแผนกำหนดว่าการกระทำใดเป็นไปตามแผน พบเฉพาะในมุกระวี จากเรื่องตะวันชิงพลบ ดังตัวอย่างเหตุการณ์ตอนที่ระพีคุยกับมุกระวีเกี่ยวกับงานในโรงงานปั้นโอ่งที่ราชบุรี มุกระวีชอบโรงงานที่ราชบุรีไม่ใหญ่โตไม่มีคอมพิวเตอร์ ไม่มีอะไรเป็นแบบแผนไม่มีกฎระเบียบตายตัว ดังข้อความ

 “... พี่จินกับน้าลาภเขาทำเถอะอุตส่าห์ไปร่ำเรียนวิชามาจากเมืองนอก ตักศิลาโลกพระจันทร์เชียวนา มุกน่ะมั่นโลกเก่า แล้วมุกอยากมีเวลาดมดอกไม้มั้ง แค่นี้ก็วุ่นวายพอแล้ว นี่วันหยุดยังไม่ได้เข้าป่าชมวิวชมนกขืนให้คิดเลขร้อยล้านเดี๋ยวบ้า”

 “แล้วตัวเลขที่นี่ทำไมจำได้ละ ไม่ใช่แค่คิดนะ มุกจำได้หมดไม่ใช่หรือ แล้วตัวเลขมาก ๆ อย่างพ่อนะมันก็ใช้เครื่องคำนวณช่วย มุกน่าจำทำได้ดี”

 “มุกเป็นผู้หญิงนะ ผู้หญิงทำไม่ได้ไม่ใช่หรือ” มุกระวีไม่วายยอกย้อนเอากับมารดา

 “ฟังพูดเข้า ไม่วายติดมากเรื่องเมื่อยีสิบปีที่แล้ว”

 “ขอโทษค่ะ เหตุผลสำคัญคือมุกไม่ชอบระเบียบแบบแผน ไม่ชอบคอมพิวเตอร์ มุกใช้สมองของมุกคิดแล้วมันจำได้เอง อยู่นี่มุกสนุกสนานเฮฮากับคนงานได้ ที่โน่นสภาพมันต่างกัน ที่นี่เรารู้จักทุกคน รู้ถึงสภาพครอบครัวนิสัยใจคอ รู้จักตั้งแต่รุ่นปู่ถึงรุ่นหลาน กินอยู่ร่วมกัน รับผิดชอบร่วมกัน ใช้ชีวิตแบบเดียวกัน มุกชอบของอย่างนี้ ไม่มีพิธีรีตรอง”

 เจ้าหล่อนจัดการเลี้ยงให้คนงานเองในวันปีใหม่ วันสงกรานต์ วันที่ระลึกเปิดโรงงาน ตัวเองลงมาคลุกคลีตีโมงร่วมกินเลี้ยงด้วย อาหารธรรมดา ๆ ไม่มีอะไรพิสดาร ทุกคนพอใจ...” (โบตั๋น ตะวันชิงพลบ 2534, น. 161-162)

 จากข้อความข้าต้นแสดงให้เห็นว่ามุกระวีไม่ชอบระเบียบแบบแผนกฎเกณฑ์บังคับซึ่งเป็นกรอบในการปฏิบัติตายตัวทุกอย่างสามารถยืดหยุ่นได้ เธอไม่ชอบคอมพิวเตอร์แต่ชอบใช้สมองคิดและจดจำเอง อยู่ที่โรงงานราชบุรีมุกระวีสนุกสนานเฮฮากับคนงานได้ ซึ่งลักษณะของการทำงานของมุระวีไม่มีกำหนดแน่ชัดปกครองพนักงานด้วยความเป็นกันเองอยู่อย่างครอบครัว

 5.1.2 ความซับซ้อนด้านความเก็บกด

 สำหรับความซับซ้อนด้านความเก็บกด คือลักษณะคนที่เก็บความรู้สึก ไม่ยอมเปิดเผยตนเอง ไม่ชอบแสดงอารมณ์ หรือความคิดให้ผู้อื่นทราบเนื่องจากความไม่ไว้วางใจในคนอื่น พบในมุกระวี จากเรื่องตะวันชิงพลบ, สายป่าน จากเรื่องแค่เอื้อม, แก้วก๊อ จากเรื่องเล่ห์, มานิตา จากเรื่องกล้วยไม้กลีบช้ำ, เจนตา จากเรื่องสุดทางฝันวันฟ้าใส ดังตัวอย่างเหตุการณ์ตอนที่ระพีสนทนากับมุกระวีเกี่ยวกับโรงงานงานของครอบครัว ดังข้อความ

 “... ทำไมถึงไม่เหมือนคุณมุกสักคนนะ คุณเลี้ยงลูกอย่างไรต่างกันเหลือเกิน” ระพีได้แต่กล้ำกลืนความผิดหวังไว้ในอก พูดไม่ออกบอกไม่ได้ส่วนมุกระวีเหมือนถูกตัดขาดจากมารดาทั้งที่อยู่ใกล้ชิดที่สุด หล่อนใช้พลังแห่งการถูกทอดทิ้งผลักดันตัวเองให้ทำงานหนักและต่อสู้ชีวิตในทุกรูปแบบมุกระวีไม่ยอมแพ้และไม่ต้องการให้พ่อยอมแพ้ “มุกระวียินดีจะสูญทุกอย่างเพื่อรักษาความฝันของพ่อไว้ให้คงอยู่ มุกไม่ต้องการอะไรมากนักหรอกคะแค่อยู่รอดไปได้พ่อไม่ต้องส่งอะไรให้มุกอีกนะคะ แค่พอแล้วค่ะแค่นั้น ไม่งั้นมุกดูแลไม่ไหว สำหรับฉัตรนะมุกไม่เอาคืนหรอกคะ เขาเหมาะกับงานที่นั่นมากกว่าโรงงานเล็ก ๆ ที่ราชบุรี...” (โบตั๋น ตะวันชิงพลบ, 2534, น. 468)

 จากข้อความข้าต้นแสดงให้เห็นว่ามุกระวีพยายามนำเอาความกดดันออกมาเป็นพลังแห่งการถูกทอดทิ้งมาเป็นแรงผลักในการทำงานต่อสู้ดินรนเพื่อรักษาโรงงานที่เป็นความฝันของบิดาไว้และแสดงให้มารดาเห็นว่าผู้หญิงก็สามารถทำงานได้อย่างผู้ชาย

 อีกตัวอย่างสายป่าน จากเรื่องแค่เอื้อม ดังเหตุการณ์ตอนที่สายป่านเมื่อไม่สบายใจได้มาระบายความในใจบริเวณสถูปมารดาของตนเอง ดังข้อความ

 “... บางทีคนเราก็อยากอยู่กับตัวเอง คุณตาคุณยายรักดิฉันมากก็จริงแต่เรามีช่องว่างระหว่างวัยที่ห่างกันมากนะคะเพื่อนสนิทบางทีก็ปรับความในใจบางอย่างด้วยไม่ได้ มันส่วนตัวเกินไป ลึกเกินไป ไม่มีใครรู้เหตุผลในใจเราดีเท่ากับตัวเองหรอกค่ะ ดิฉันชอบอยู่กับตัวเองสักพักหนึ่ง ตัดสินใจเองถ้าพลาดดิฉันก็รับความผิดพลาดคนเดียว ด้วยตัวเองไม่เที่ยวไปโทษคนอื่น” หล่อนหันไปมองสถูปกระดูกมารดา นภมัยถอยห่างออกมา

 “ถ้าคุณอยากอยู่เงียบ ๆ ตามลำพังผมจะยืนคอยคุณตรงโน้น” เขาชี้ไปที่ต้นท้อใหญ่ไกลออกไปราวสักสิบเมตร “ผมจะคอยกลับพร้อมคุณมันค่ำแล้ว” สายป่านพยักหน้า ก้าวเดินไปที่สถูปบนเน้นดิน นภมัยถอยไปยืนพิงต้นท้อ รอหล่อน มองหญิงสาวทรุดลงนั่งกึ่งหมอบ เขาเพิ่งรู้ว่าที่แท้หล่อนเป็นเหงา ชอบอยู่ลำพังคนเดียวเงียบ ๆ กับตายายก็มีช่องว่างระหว่างวัยมากล้น กับพ่อเหมือนคนแปลกหน้า เอกบดีเป็นเพียงชายหนุ่มที่หล่อนจำต้องคบหาแม้จะรำคาญใจ...” (โบตั๋น แค่เอื้อม, 2543, น. 210)

 จากข้อความข้างต้นแสดงให้เห็นว่าสายป่านเก็บความรู้สึกคับข้องใจไม่ยอมระบายความในใจให้คุณตาคุณยายฟังได้เนื่องจากวัยที่ห่างกันมาก หรือจะเล่าให้เพื่อนฟังก็เป็นเรื่องส่วนตัวจนเกินไป สายป่านจึงใช้วิธีเล่าความในใจกับสถูปมารดาเป็นการระบายความเก็บกดในใจ

 5.2 ตัวละครเอกหญิงที่มีนิสัยรักสวยรักงาม

 จากการวิเคราะห์ตัวละครเอกหญิงที่มีนิสัยรักสวยรักงาม ทั้ง 3 คน ได้แก่ ขวัญข้าว จากเรื่องภาพลวง, พิณรมย์ จากเรื่องสุดแต่ใจจะไขว่คว้า, เวฬุริยา จากเรื่องทิพย์ดุริยางค์ ปรากฏความซับซ้อนบุคลิกภาพ คือ ความซับซ้อนด้านการมีพฤติกรรมอำพลาง

 สำหรับความซับซ้อนด้านการการมีพฤติกรรมอำพลาง คือลักษณะที่ปกปิดไม่ให้บุคลอื่นรู้เรื่องราวส่วนตัว พบเฉพาะในขวัญข้าว จากเรื่องภาพลวง ดังตัวอย่างเหตุการณ์ตอนที่แขไขน้องสาวต่างมารดามาขอพักอยู่กับขวัญข้าว ขวัญข้าวไม่อยากให้แขไขพักด้วยเนื่องจากกลัวความลับของเธอจะถูกเปิดเผย ดังข้อความ

 “...ทั้งนี้ก็เพราะความลับของขวัญข้าวเอง หล่อนจะให้คมรู้ไม่ได้แขไขก็เช่นกัน เมื่อแขไขมาอยู่กรุงเทพฯ ขวัญข้าวจะต้องหาที่อยู่ให้แขไขใหม่ หล่อนไม่ยอมให้แขไขพักอยู่กับหล่อนเด็ดขาด ขวัญข้าวจะเป็นอย่างไรใช้ชีวิตเช่นไร หล่อนไม่ต้องการเป็นตัวอย่างให้น้องสาวเห็น ขวัญข้าวต้องช่วยตนเอง แต่แขไขไม่มีความจำเป็นจะต้องปฏิบัติเยี่ยงหล่อน ในเมื่อแขไขมีพี่สาวให้ความอุปการะอยู่ทั้งคน...” (โบตั๋น ภาพลวง, 2516, น. 68)

 จากข้อความข้างต้นแสดงให้เห็นว่าขวัญข้าวไม่ต้องให้คมและแขไขรู้ว่าเธอขายตัวให้กับคุณรุจน์ คุณรุจน์มักจะมาพักค้างคืนกับขวัญข้าวที่ห้องพัก เธอไม่ต้องการเป็นตัวอย่างที่ไม่ดีให้น้องสาวเห็นและเอาเป็นแบบอย่าง ซึ่งโดยทั่วไปแล้วภาพลักษณ์เป็นหญิงทีมีกริยามารยาทเรียบร้อยรักนวลสงวนตัว แต่การกระทำของขวัญข้าวไม่ได้เป็นอย่างที่คนในสังคมทั่วไปเห็น เธอทำทุกอย่างเพื่อให้มีชื่อเสียงเกียรติยศให้เป็นที่ยอมรับของสังคมทั่วไป

 5.3 ตัวละครเอกหญิงที่มีนิสัยใจร้อน

จากการวิเคราะห์ตัวละครเอกหญิงที่มีนิสัยใจร้อนมี 1 คน ได้แก่บุญรอด จากเรื่องผู้หญิงคนนั้นชื่อบุญรอด ปรากฏความซับซ้อบุคลิกภาพ คือ ความซับซ้อนด้านความใจเย็น

 สำหรับความซับซ้อนด้านความใจเย็น คือความสามารถระงับอารมณ์โกรธ โมโห ความไม่พึงพอใจ ควบคุมความรู้สึกให้เป็นปกติ พบเฉพาะในบุญรอด จากเรื่องผู้หญิงคนนั้นชื่อบุญรอด ดังตัวอย่างเหตุการณ์ที่มารดาของบุญรอดมาพบที่บ้านเช่า มารดาของเธอก็ปรามาสว่าเธอไม่สามารถทำได้ดังที่บุญสินบอก ดังข้อความ

 “...พี่รอดเขาบอกว่าเขาจะต้องตั้งโรงงานให้ฉันได้แน่ ๆ ขอแต่ให้ฉันรับปากดูแลแม่น้องแล้วก็หลาน ถ้าเขาเป็นอะไรไปหรือว่าย้ายไปอยู่ที่อื่น ขอให้ฉันดูแลพี่น้องหากว่าเขาลำบากมาจะขอพึ่ง ให้ทำงานอยู่ในโรงงานด้วยกัน พี่รอดเขาบอกอีกไม่เกินสามปีเขาจะต้องทำได้” “กูไม่ยักจะเชื่อหน้ามัน แม่ปรามาส กูว่าไม่พ้นอีบุญล้ำหรอก”

 บุญรอดเดินออกจากครัวมาได้ยินประโยคสุดท้ายของแม่เข้าพอดี หล่อนกัดริมฝีปาก ดูสิ แม้แต่แม่ก็ยังไม่เคยมองหล่อนในทางดีบ้างเลย ไม่ว่าหล่อนจะทำอะไรไม่เคยที่แม่จะชมชื่น คงจะเพราะหล่อนไม่เคยให้เงินแม่มาก ๆ อย่างบุญล้ำ หล่อนเรียนหนังสือเมื่อครั้งอยู่กับครูอรพินแม่ก็ว่า “เรียนลัดก็ดีหรอก แต่เรียนไปก็เท่านั้น เงินเดือนสู้อีล้ำไปทำงานกรุงเทพฯไม่ได้” บุญรอดไปทำงานร้านรสทิพย์แม่ก็ค่อน “ทำงานร้านข้าวแกงเรอะ อีกหน่อยก็มีผัวสิบล้อรถบรรทุกดีที่ไหน อ้าว ไม่ใช่เรอะ ขายฝรั่งในฐานทัพ ก็ไม่พ้นมีผัวแย่ ๆ ไหนว่าเรียนหนังสือจบ ทำไมไม่ทำงานดี ๆ อย่างเสมียนอำเภอ หรือเป็นครู” แม่แจงเหตุผลที่อยากให้หล่อนทำงานเสมียนหรือครู ตั้งแต่เล็กจนโตบุญรอดไม่ค่อยพบครูผู้ชายหรือพวกอำเภอที่ดี ๆ ตามสายตาหล่อน เห็นแต่ขี้เมาและเที่ยวผู้หญิง ทุกต้นเดือนปลายเดือนก็เป็นหนี้สินจนแทบจะท่วมเงินเดือน

 “ดีกว่าสบายตอนสาว ๆ พอมีลูกสักสามสี่คนก็ลำบากไปจนตายหรือจนกว่าลูกโตเลี้ยงตัวเองได้ บางทีเลี้ยงตัวไม่ได้ต้องให้แม่เลี้ยงจนแม่ตาย” หล่อนให้เหตุผลกับทุกคนแต่ดูเหมือนว่าไม่มีใครเห็นด้วยกับหล่อน ที่จริงหล่อนตื้นเพราะถ้อยคำของแม่มากกว่า บุญรอดอาจจะวางท่าไม่สนใจ แต่ในส่วนลึกหล่อนก็เดือดร้อนกับวาจาเหล่านี้อยู่มากไม่ว่าจากปากแม่ น้องชาย หรือปากชาวบ้าน หลายครั้งที่หล่อนต้องเข้าไประงับสติอารมณ์ในอ้างอาบน้ำ น้ำที่ชุ่มฉ่ำช่วยให้หล่อนดีขึ้น ใจเย็นกว่าเดิม หลายครั้งที่หล่อนกัดริมฝีปากตัวเองจนห้อเลือดเพื่อระงับผรุสวาจา กำหมัดแน่นจนเล็บจิกเข้าไปในเนื้อนิ่มกลางฝ่ามือเป็นรอยช้ำ ๆ จ้ำ ๆ ทั้งเขียวและแดง...” (โบตั๋น ผู้หญิงคนนั้นชื่อบุญรอด, 2524, น. 147-148)

 จากข้อความข้างต้นแสดงให้เห็นว่าโดยทั่วไปแล้วบุญรอดจะพูดจาตอบโต้ทันที่ แต่บุญรอดก็พยายามระงับสติอารมณ์ควบคุมความรู้สึกให้เป็นปกติ ด้วยการกัดริมฝีปาก การอาบน้ำ เมื่อเธอถูกเหยียดหยามด้วยสายตาและคำพูด ซึ่งบุญรอดใจเย็นพอที่จะไม่พูดตอบโต้แต่ในส่วนลึกของหัวใจแล้วเธอเจ็บปวดกับคำพูดเหล่านั้น ทั้งจากมารดา น้องชาย และคนอื่น ๆ

 จากการวิเคราะห์ข้างต้นสรุปได้ว่าลักษณะนิสัยของตัวละครเอกหญิง ทั้ง 3 ลักษณะ คือ ตัวละครเอกหญิงที่มีนิสัยสุขุมรอบคอบ มีความซับซ้อนด้านความไม่เป็นระเบียบแบบแผน, ความเก็บ และตัวละครเอกหญิงที่มีนิสัยรักสวยรักงาม มีความซับซ้อนด้านการมีพฤติกรรมอำพลาง ส่วนตัวละครเอกหญิงที่มีนิสัยใจร้อน มีความซับซ้อนด้านความใจเย็น

 6. ความซับซ้อนในความสัมพันธ์กับบุคคลและสังคม

 จากการวิเคราะห์ความซับซ้อนในความสัมพันธ์กับบุคคลและสังคมของตัวละครเอกหญิง ซึ่งมี 2 ลักษณะ คือตัวละครเอกหญิงที่มนุษยสัมพันธ์ และตัวละครเอกหญิงที่ไม่มนุษยสัมพันธ์ ดังตารางที่ 4.6

**ตารางที่ 4.6**

*ความซับซ้อนในความสัมพันธ์กับบุคคลและสังคมของตัวละครเอกหญิง*

|  |  |  |  |
| --- | --- | --- | --- |
| ความสัมพันธ์กับบุคลและสังคม | ตัวละคร | นวนิยายเรื่อง | ความซับซ้อน |
| 1. มีมนุษยสัมพันธ์  | อิสริยาภรณ์ขวัญข้าวพิณรมย์มุกระวีสายป่านแก้วก๊อ | สายสัมพันธ์ภาพลวงสุดแต่ใจจะไขว่คว้าตะวันชิงพลบแค่เอื้อมเล่ห์ | 1. การมีพฤติกรรมอำพลาง2. ความเข้มแข็งเป็นผู้นำ |
| 2. ไม่มีมนุษยสัมพันธ์  | บุญรอดเวฬุริยามานิตาเจนตา | ผู้หญิงคนนั้นชื่อบุญรอดทิพย์ดุริยางค์กล้วยไม้กลีบช้ำสุดทางฝันวันฟ้าใส | 1. ความเอื้อเฟื้อเผื่อแผ่ |

 จากตารางสรุปได้ว่า ความซับซ้อนในความสัมพันธ์กับบุคคลและสังคมของตัวละครเอกหญิง ทั้ง 10 คน 2 ลักษณะ ตัวละครเอกหญิงที่มีมนุษยสัมพันธ์ มีความซับซ้อนด้านการมีพฤติกรรมอำพลาง, ความเข้มแข็งเป็นผู้นำ และตัวละครเอกหญิงที่ไม่มีมนุษยสัมพันธ์ มีความซับซ้อนด้านความเอื้อเฟื้อเผื่อแผ่ ดังนี้

 6.1 ตัวละครเอกหญิงที่มีมนุษยสัมพันธ์

 จากการวิเคราะห์ตัวละครเอกหญิงที่มีมนุษยสัมพันธ์ ทั้ง 6 คน ได้แก่ อิสริยาภรณ์ จากเรื่องสายสัมพันธ์, ขวัญข้าว จากเรื่องภาพลวง, พิณรมย์ จากเรื่องสุดแต่ใจจะไขว่คว้า, มุกระวี จากเรื่องตะวันชิงพลบ, สายป่าน จากเรื่องแค่เอื้อม, แก้วก๊อ จากเรื่องเล่ห์ ปรากฏความซับซ้อนบุคลิกภาพ 2 ด้าน คือ ความซับซ้อนด้านการมีพฤติกรรมอำพลาง และความเป็นสวนตัวสูงความเข้มแข็งเป็นผู้นำ ดังนี้

 6.1.1 ความซับซ้อนด้านการมีพฤติกรรมอำพลาง

 สำหรับความซับซ้อนด้านการมีพฤติกรรมอำพลาง คือลักษณะปิดไม่ให้รู้หรือไม่ให้เห็น ปิดไว้เป็นความลับ พบในอิสริยาภรณ์ จากเรื่องสายสัมพันธ์, ขวัญข้าว จากเรื่องภาพลวง ดังตัวอย่างเหตุการณ์ตอนที่อิสริยาภรณ์ถูกคนร้ายจะข่มขืนเธอแต่วศิน มาช่วยไว้ได้ทันท่วงที แต่อิสริยาภรณ์ก็ไม่ยอมเล่าให้ใครฟัง ดังข้อความ

 “...เด็ก ๆ ดวงหน้าเบิกบานด้วยความพอใจ แย่งกันบอกสิ่งที่ตนปรารถนา หารู้ไม่ว่าอิสริยาภรณ์เฝ้ามองตนมาจากภายในห้องด้วยความรู้สึกประหลาด ใครเล่าจะมีความสุขเท่าเด็กในวัยไร้เดียงสา ไม่รู้จักว่าความทุกข์ ความกลัว ความร้ายกาจของมนุษย์เป็นอย่างไร โลกของเด็กแจ่มใสบริสุทธิ์สะอาดเหมือนเธอเองในเองในวัยนี้ เธออยู่ในอ้อมอกพ่อและแม่ มีแต่คนอุ้มชู ปรารถนาสิ่งใดก็ได้ดังประสงค์ ไม่มีคนปองร้ายเช่นบัดนี้ เธอเคยภูมิใจที่เกิดเป็นลูกอธิบดี ลูกเศรษฐี ตระกูลผู้ดี ถ้าคนเราเลือกเกิดได้เธอเห็นจะขออยู่ในครอบครัวฐานะปานกลาง ที่ไม่มีใครสนใจว่าร่ำรวยจะดีกว่า ขอให้มีพ่อแม่ที่รักเธอและได้อยู่ด้วยกันอย่างใกล้ชิด มิใช่ว่าขาดแม่แต่สิบขวบ พ่อมีแต่งานและงาน และมีคนมุ่งร้ายหมายขวัญทั้งที่เธอไม่เคยมุ่งร้ายต่อใคร จะว่ากรรมเก่าก็เหลือจะเชื่อเช่นนั้น สาเหตุทั้งมวลก็เพราะเจ้าทรัพย์สมบัติที่มีอยู่ มันหอมหวนทวนลมเป็นที่น่าพิสมัยของคนบางคนเสียเหลือเกิน แต่เธอผู้เป็นเจ้าของเบื่อมัน เกลียดมันจนสุดจะทน เงินก็ให้ความสุขดีอยู่ดอก ถ้าไม่มีใครต้องการมันจนเกินไป อยากจะอิจฉาเด็กเหล่านี้เหลือเกิน แต่เมื่อนึกว่าอีกไม่นานแกก็จะเติบโตขึ้นและต้องต่อสู้โลกเช่นเดียวกับเธอก็กลับมีความเศร้า...” (โบตั๋น สายสัมพันธ์, 2512, น. 596)

 จากข้อความข้างต้นแสดงให้เห็นว่าอิสริยาภรณ์เคยถูกรถแท็กซี่ลวนลามและจะข่มขืนเธอ โชคดีที่มีชายหนุ่มมาช่วยเธอไว้ทันทำให้เธอรอดพ้นจากเหตุการณ์อันเลวร้ายดังกล่าว หลังจากเหตุการณ์ผ่านไปเธอก็เก็บเรื่องราวนั้นไว้เป็นความลับไม่ยอมเล่าเรื่องราวที่เธอประสบมาให้ใครฟังเพราะถือเป็นเรื่องน่าอับอายไม่น่าเล่าให้คนอื่นฟัง อิสริยาภรณ์เห็นว่าสาเหตุที่ทำให้คนมุ่งทำร้ายเพราะว่าเธอเกิดเป็นลูกอธิบดี เศรษฐี ตระกูลผู้ดี จึงทำร้ายเพื่อหวังเอาผลประโยชน์จากเธอ

 อีกตัวอย่างขวัญข้าว จากเรื่องภาพลวง ดังเหตุการณ์ตอนที่ขวัญข้าวพยายามปกปิดความสัมพันธ์ระหว่างตนเองกับวารินทร์ และความสัมพันธ์กับคุณรุจน์นายจ้างของเขา ดังข้อความ

 “...เสียงของขวัญข้าวขมขื่น รอยยิ้มสลายไปเหมือนไม่เคยปรากฏบนดวงหน้านั้นมาก่อนเลย ขวัญข้าวนึกถึงวารินทร์ ถ้าขวัญข้าวมีปริญญาสักใบ เขาอาจจะไม่รังเกียจจะหล่อนแต่ปริญญาก็คงไม่พอสำหรับวารินทร์...

 ...ฐานะพ่อแม่อาจจะสำคัญกว่า เกียรติยศที่มาพร้อมกับชาติตระกูลหรือเงินของครอบครัว ถ้าขวัญข้าวมีพ่อแม่ปกป้อง พ่อแม่ของเธอย่อมจะเจรจากับวารินทร์ให้รับผิดชอบในเกียรติยศชื่อเสียงของหล่อนใคร ๆ ก็รู้ว่าขวัญข้าวของชอบพอกับวารินทร์ เพื่อนที่วิทยาลัย อาจารย์ในวิทยาลัย เพื่อนของวารินทร์ ญาติของเขา แต่ญาติของเขามองหล่อนอย่าหยามเหยียด เพราะขวัญข้าวเป็นเพียงลูกเลี้ยงตาพิน...” (โบตั๋น ภาพลวง, 2516, น. 88-89)

 “ ...เรื่องอย่างนี้ชอบพูดกันนักมันน่าสนุกน้อยอยู่หรือหากขวัญข้าวเป็นชาย เสียงนินทราก็จะจางไปกับสายลมและกลายเป็นเสียงชมเชย เช่น ที่มีคนชมคุณรุจน์ว่าเก่ง สามารถเอาเมียไว้อยู่ จับสาว ๆ ได้หลายคนโดยไม่ต้องลงทุนมาก เช่นชายสูงอายุมีเงินทั้งหลาย อาศัยรูปลักษณ์อันต้องตาหญิงสาวประกอบกับเงินตรา เขาจึงได้เปรียบบุรุษวัยเดียวกันอีกหลายคนซึ่งมีฐานะเสมอกัน แต่ขวัญข้าวเป็นหญิง การใช้ชีวิตของหล่อนจึงเป็นสิ่งชวนให้นินทรา หากว่าพี่ชายคนเดียวรู้เข้า เขาจะทำประการใดหนอ ขวัญข้าวพอจะรู้ว่าพี่ชายรักหล่อนมากเพียงใด และตั้งความหวังกับหล่อนไว้มาก ขวัญข้าวเองก็เคยมีพี่ชายเป็นวีรบุรุษ แต่หล่อนรู้มาหลายปีแล้วว่าเขาเป็นเพียงบุรุษธรรมดา ๆ คนหนึ่ง หล่อนจึงไม่หวังสูงในตัวเขา...” (โบตั๋น ภาพลวง, 2516, น. 161)

 “...ขวัญข้าวพยายามทำใจอย่างสาวสมัยใหม่ว่าไม่เป็นไรไม่ถือแต่ใจก็อดรู้สึกผิดไม่ได้ หล่อนปลอบใจตัวได้เพียงว่าหล่อนไม่มีทางเลือก วันนี้หล่อนไม่ได้กังวลเรื่องนี้ หล่อนทำใจได้แล้ว นอกจากในบางครั้งเมื่อได้ยินวาจาเปรียบเปรยของคนบางคน บัดนี้หล่อนกังวลเรื่องเสน่ห์ของหล่อนจะจืดจางในสายตาของเขาผู้นั้นต่างหาก เขาไม่ได้มาหาหล่อนนานกว่าปรกติ และมิได้มีการอธิบายถึงเหตุผล ด้วยใจที่กังวลจึงมีผลต่อร่างกายทำให้ปวดหัวและเหนื่อยหน่าย ขวัญข้าวสำรวจตนเองว่าหล่อนกังวลเรื่องนี้เพราะหล่อนติดในรสสวาทหรือไฉน หล่อนบอกตัวเองได้อย่างมั่นใจว่า มิใช่อย่างแน่นอน ขวัญข้าวมิได้นิยมยินดีในสิ่งนี้เท่าใดนัก แม้ว่าบางครั้งก็เผลอใจไปกับมันตามธรรมชาติของมนุษย์ ขวัญข้าวกลัวอนาคตจะดับต่างหาก...” (โบตั๋น ภาพลวง, 2516, น. 219)

 จากข้อความข้างต้นแสดงให้เห็นว่าขวัญข้าวพยายามศึกษาให้สำเร็จการศึกษาปริญญาตรีเป็นอย่างน้อยเพื่อให้ครอบครัวของวารินทร์ยอมรับในตัวเธอ เมื่อครั้งที่เธอมาความสัมพันธ์ฉันชู้สาวเพื่อหวังให้วารินทร์รับผิดชอบและรักษาเกียรติยศชื่อเสียงของวงตระกูลเธอ แต่ทุกคนหยามเหยียดเพราะเธอเป็นลูกเลี้ยงตาพิน เมื่อขวัญข้าวมาทำงานในกรุงเทพฯเธอก็ถูกนินทราว่าเป็นว่าขายตัวให้กับคุณรุจน์ ขวัญข้าวก็เงียบไม่ตอบโต้ทุกคนก็เลิกนินทราไปเอง ทำตัวให้เป็นปกติโดยไม่ยอมเล่าความจริงให้คนอื่นรู้

 6.1.2 ความเป็นสวนตัวสูงความเข้มแข็งเป็นผู้นำ

 สำหรับความเป็นสวนตัวสูงความเข้มแข็งเป็นผู้นำ คือลักษณะการที่กระตุ้นชี้นำให้บุคคลอื่นเกิดความเต็มใจแล้วกระตือรือร้นปฏิบัติงานให้เป็นไปตามวัตถุประสงค์ขององค์กร พบเฉพาะในมุกระวี จากเรื่องตะวันชิงพลบ ดังตัวอย่างเหตุการณ์ตอนที่ระพีสนทนากับมุกดาถึงโรงงานที่เชียงใหม่ซึ่งมุกระวีขอบิดาบริหารโรงงานที่ราชบุรีเอง ดังข้อความ

 “... ระวังก็แล้วกัน เขาเป็นนักเรียนนอก อาจกลับมาทำรู้ดีกว่าพ่อแม่ก็ได้ ไปเมืองนอกนาน ๆ จะยิ่งไม่เข้าใจคนงานไทย ๆ มีช่องว่าง ไม่เข้าใจกัน ไม่ได้อยู่อย่างครอบครัว ที่ราชบุรีนี่คนงานเราอยู่กันมานาน ๆ ทำกันทั้งครอบครัว มีความผูกพันกัน กำไรขาดทุนเท่าไรพอจะรู้ ไม่เรื่องมาก ช่วยกันทำช่วยกันสร้างตัว ยายมุกเขาชอบแบบนี้ เขาบอกว่าไม่ชอบระบบสมัยใหม่ คนงานห่างเหิน กับนายจ้าง นายจ้างอยู่ฝ่ายคนงานอยู่อีกฝ่าย ตั้งป้อมกันมีสหภาพแรงงาน มีคณะนายจ้าง อะไรแบบนี้แต่ที่นี่มันรวมกันเป็นฝ่ายเดียวหมด กำไรขาดทุนอะไรเจ้าฉัตรมันก็รู้ดีกำไรดีก็แต๊ะเอียมากหน่อย ปีไหน กำไรไม่ดีให้น้อยพูดกันรู้เรื่อง... ” (โบตั๋น ตะวันชิงพลบ, 2534, น. 145)

 “... คุณนี่เหมือนพ่อของฉันไม่มีผิด ไม่เคยขัดใจใครทั้งนั้น” มุกระวีพึมพำ “ตั้งแต่เรื่องแม่เอาน้าลาภมาเลี้ยงเป็นลูกชาย พี่จินจะไปนอกตั้งแต่รุ่น ๆ รวมทั้งตัวมุกเองที่ไม่อยากไปช่วยงานที่เชียงใหม่ ดื้อจะเอาโรงงานที่ราชบุรี ในที่สุดพ่อเลยไม่มีใครช่วยสักคน... ” (โบตั๋น ตะวันชิงพลบ, 2534, น. 413)

 จากข้อความข้างต้นแสดงให้เห็นว่ามุกระวีมีทัศนะว่าการที่ประสบลาภและจินดาหราไปเรียนต่างประเทศเป็นเวลานานอาจมีช่องว่างระหว่างสังคมที่เขาทั้งสองอาจไม่เข้าใจระบบสังคมไทยที่อยู่กันแบบระบบครอบครัวซึ่งมุกระวีต้องการโรงงานที่ราชบุรีเนื่องจากทำงานมาเป็นระบบครอบครัวมีความผูกพันฉันพี่น้องแบ่งปันผลประโยชน์มากน้อยตามกำไรขาดทุน ทุกคนในโรงงานก็พึงพอใจกับระบบการบริหารและทำงานของมุกระวี

 6.2 ตัวละครเอกหญิงที่ไม่มีมนุษย์สัมพันธ์

 จากการวิเคราะห์ตัวละครเอกหญิงที่ไม่มีมนุษย์สัมพันธ์ ทั้ง 4 คน ได้แก่ บุญรอด จากเรื่องผู้หญิงคนนั้นชื่อบุญรอด, มานิตา จากเรื่องกล้วยไม้กลีบช้ำ เวฬุริยา จากเรื่องทิพย์ดุริยางค์, เจนตา จากเรื่องสุดทางฝันวันฟ้าใส ปรากฏความซับซ้อนบุคลิกภาพ คือ ความซับซ้อนด้านความเอื้อเฟื้อเผื่อแผ่

 สำหรับความซับซ้อนด้านความเอื้อเฟื้อเผื่อแผ่ คือการช่วยเหลือเกื้อกูลด้วยวัตถุหรือสิ่งของโดยไม่หวังผลตอบแทน พบในบุญรอด จากเรื่องผู้หญิงคนนั้นชื่อบุญรอด, มานิตา จากเรื่องกล้วยไม้กลีบช้ำ ดังตัวอย่างบุญรอดให้ความช่วยเหลื่อเกื้อกูลตามที่บุญรอดสามารถช่วยได้ตามความเหมาะสม ดังข้อความ

 “... ค่าแรงวันนึ่งไม่กี่บาท เมื่อไหร่จะมีปัญญาเป็นเถ้าแก้” บุญรอดไม่รู้ตัวว่าการกระทำของหล่อนอยู่ในความสนใจของใครบ้างนอกจากคุป้อมผู้เป็นนายจ้าง จนกระทั่งครูมวลพูดกับหล่อนขึ้นในวันหนึ่งว่า “บุญรอดนี่เก่งนะ เอาน้องผู้ชายวัยรุ่นไว้อยู่ทั้งสองคน... ” (โบตั๋น ผู้หญิงคนนั้นชื่อบุญรอด, 2524, น. 55)

 “... แน่ บุญรอด ผมดูเมียของผมออกหรอกน่ะ บุญรอดชอบเจ้ากี้เจ้าการกับ ใคร ๆ ก็จริงแต่ก็เฉพาะกับคนที่บุญรอดรักและเป็นห่วงเท่านั้น อย่างแม่ พี่ น้อง หลาน นายจินต์กับวิชชุดาเป็นคนอื่นแต่ดูท่าทางบุญรอดกังวลกับเรื่องของเขามาก มากจนผมรู้สึก มากเกินกว่าจะเป็นเพียงเพราะเขาเป็นลูกของผู้มีพระคุณ “ผมไว้ใจเมียเสมอ เราพูดกันเข้าใจนี่นะ ข้อสำคัญบุญรอดมีปัญหาอะไรควรจะปรึกษาผมบ้าง อย่าเก็บไว้คนเดียว ไม่ว่าเรื่องน้อง เรื่องแม่ หรืออะไรอื่น ผมแก่แล้ว อาจจะแนะนำอะไรให้ได้บ้างไม่มากก็น้อย... ” (โบตั๋น ผู้หญิงคนนั้นชื่อบุญรอด, 2524, น. 183)

 “...บุญรอดรู้สึกเหนื่อยกับบรรดาญาติและปัญหาที่รุมล้อมสุมเข้ามา หล่อนอยากจะเลิกราละทิ้งทุกอย่างที่นี่เสีย ไปอยู่กับเขาตามประสาผัวเมีย ไม่หวนกลับมามองอดีตและ ญาติโกโหติกาของหล่อนอีก แต่พอเห็นหน้าน้อง ๆ หลาน ๆ ความคิดนั้นก็ต้องสะดุดหยุดกึกไปบุญรอดไม่ได้เป็นนางสีดาที่พระฤาษีไถนาได้มานี่นะ บุญรอดไม่ได้เกิดมาจากกระบอกไม้ด้วย แต่เกิดมาจาท้องแม่ มีน้องตามมาเป็นพรวนแวดล้อมด้วยบรรดาญาติทั้งห่างและสนิท เคยอิ่มเคยอดมาด้วยกัน แล้วจะทิ้งขว้างไปได้อย่างไร ถึงจะทำลืมก็ลืมไม่สนิท หากหล่อนกินอิ่มนุ่งอุ่นแต่แม่กับน้องไม่มีกินไม่มีผ้าจะนุ่ง จะกล้ำกลืนอาหารก็ยังไม่ลงคอ...” (โบตั๋น ผู้หญิงคนนั้นชื่อบุญรอด, 2524, น. 233)

 จากข้อความข้างต้นแสดงใ ห้เห็นว่าบุญรอดมีเจ้ากี้เจ้าการกับคนที่บุญรอดรักและเป็นห่วงเสมอแต่เธอทำมานานจนรู้สึกเหนื่อยอยากจะหนีไปเธอก็ไม่สามารถทำได้เพราะญาติพี่น้องซึ่งเธอไม่ได้เกิดมาบนโลกนี้เพียงคนเดียวยังมีความผูกพันต้องช่วยเหลือเกื้อกูลตามที่ตนสามารถทำได้

 จากข้อความข้างต้นสรุปได้ว่าความสัมพันธ์กับบุคลและสังคมของตัวละครเอกหญิง ทั้ง 2 ลักษณะ คือ ตัวละครเอกหญิงที่มีมนุษยสัมพันธ์ มีความซับซ้อนด้านการมีพฤติกรรมอำพลาง, ความเข้มแข็งเป็นผู้นำ และตัวละครเอกหญิงที่ไม่มีมนุษยสัมพันธ์ มีความซับซ้อนด้านความเอื้อเฟื้อเผื่อแผ่

 7. ความซับซ้อนในทัศนคติการดำเนินชีวิต

 จากการวิเคราะห์ความซับซ้อนในทัศนคติการดำเนินชีวิตของตัวละครเอกหญิง มีบุคลิก 3 ลักษณะ คือ ตัวละครเอกหญิงที่มีทัศนคติยึดถือความเป็นอิสสระเสรี, ตัวละครเอกหญิงที่มีทัศนคติยึดถือความซื่อสัตย์ในความรัก และตัวละครเอกหญิงที่มีทัศนคติยึดถืออำนาจวัตถุนิยม ดังตาราง ที่ 4.7

**ตารางที่ 4.7**

*ความซับซ้อนในทัศนคติการดำเนินชีวิตของตัวละครเอกหญิง*

|  |  |  |  |
| --- | --- | --- | --- |
| ทัศนคติการดำเนินชีวิต | ตัวละคร | นวนิยายเรื่อง | ความซับซ้อน |
| 1. ยึดถือความเป็นอิสสระ  เสรี | ขวัญข้าวเวฬุริยา | ภาพลวงทิพย์ดุริยางค์ | 1. ความต้องการเป็นที่ยอมรับของคนในสังคม |
| 2. ยึดถือความซื่อสัตย์ ในความรัก | อิสริยาภรณ์พิณรมย์มุกระวีแก้วก๊อสายป่าน | สายสัมพันธ์สุดแต่ใจจะไขว่คว้าตะวันชิงพลบเล่ห์แค่เอื้อม | 1. ความต้องการเป็นที่ยอมรับของครอบครัว  |
| 3. ยึดถืออำนาจวัตถุนิยม | บุญรอดมานิตาเจนตา | ผู้หญิงคนนั้นชื่อบุญรอดกล้วยไม้กลีบช้ำสุดทางฝันวันฟ้าใส | 1. ความเอื้ออาทรต่อครอบครัว |

 จากตารางสรุปได้ว่า ความซับซ้อนในทัศนคติการดำเนินชีวิตของตัวละครเอกหญิง ทั้ง 10 คน 3 ลักษณะ คือ ตัวละครเอกหญิงที่มีทัศนคติยึดถือความเป็นอิสสระเสรี มีความซับซ้อนด้านความต้องการเป็นที่ยอมรับของคนในสังคม และตัวละครเอกหญิงที่มีทัศนคติยึดถือความซื่อสัตย์ในความรัก มีความซับซ้อนด้านความต้องการเป็นที่ยอมรับของครอบครัว ส่วนตัวละครเอกหญิงที่มีทัศนคติยึดถืออำนาจวัตถุนิยม มีความซับซ้อนด้านความเอื้ออาทรต่อครอบครัว ดังนี้

 7.1 ตัวละครเอกหญิงที่มีทัศนคติยึดถือความเป็นอิสสระเสรี

 จากการวิเคราะห์ตัวละครเอกหญิงที่มีทัศนคติยึดถือความเป็นอิสสระเสรี ทั้ง 3 คน ได้แก่ ขวัญข้าว จากเรื่องภาพลวง, เวฬุริยา จากเรื่องทิพย์ดุริยางค์ ปรากฏความซับซ้อนบุคลิกภาพ คือ ความซับซ้อนด้านความต้องการเป็นที่ยอมรับของคนในสังคม

 สำหรับความซับซ้อนด้านความต้องการเป็นที่ยอมรับของคนในสังคม คือลักษณะความพึงพอใจเป็นที่ยอมรับของบุคลในสังคม พบในขวัญข้าว จากเรื่องภาพลวง ดังตัวอย่างขวัญข้าวพยายามกระทำตนให้หญิงยุคใหม่และวางตนเป็นที่ยอมรับของสังคมมีการศึกษามีทรัพย์สินเงินทองมีหน้าตาในสังคม จนยอมเป็นขายตัวให้คุณรุจน์ ดังข้อความ

 “...ขวัญข้าวพยายามทำใจอย่างสาวสมัยใหม่ว่าไม่เป็นไรไม่ถือแต่ใจก็อดรู้สึกผิดไม่ได้หล่อนปลอบใจตัวเองได้เพียงว่าหล่อนไม่มีทางเลือก วันนี้หล่อนไม่ได้กังวลเรื่องนี้ หล่อนทำใจได้แล้ว นอกจากในบางครั้งเมื่อได้ยินวาจาเปรียบเปรยของคนบางคน บัดนี้หล่อนกังวลเรื่องเสน่ห์ของหล่อนจะจืดจางในสายตาจองเขาผู้นั้นต่างหาก เขาไม่ได้มาหาหล่อนนานกว่าปรกติ และมิได้มีการอธิบายถึงเหตุผล ด้วยใจที่กังวลจึงมีผลต่อร่างกายทำให้ปวดหัวและเหนื่อยหน่าย ขวัญข้าวสำรวจตนเองว่าหล่อนกังวลเรื่องนี้เพราะหล่อน ‘ติด’ ในรสสวาทหรือไฉน หล่อนบอกตัวเองได้อย่างมั่นใจว่า มิใช่อย่างแน่นอน ขวัญข้าวมิได้นิยมยินดีในสิ่งนี้เท่าใดนัก แม้ว่าบางครั้งก็เผลอใจไปกับมันตามธรรมชาติของมนุษย์ ขวัญข้าวกลัวอนาคตจะดับต่างหาก...” (โบตั๋น ภาพลวง, 2516, น. 219)

 “... คนนั้นแหละค่ะ ขวัญชอบกับเขาหลายปีเมื่อมาเรียนอยู่กรุงเทพฯ แต่ขวัญมันแค่ลูกสาวแม่ค้าขายปลา เขาแต่งงานด้วยไม่ได้หรอก แต่ถ้ากินฟรีละก็ได้ ถ้าจะต้องเสียตัวฟรีละก็ ขวัญเลือกขายให้คุณรุจน์” เสียงของหล่อนขมขื่นยิ่งขึ้น “ไม่อย่างนั้นก็ต้องแต่งงานกับขวัญให้ถูกต้อง ซึ่งเขาทำไม่ได้ พ่อแม่พี่น้องเขารังเกียจขวัญค่ะ พี่คมเองน่ะแน่ใจหรือคะว่าพ่อแม่พี่น้องเขาไม่รังเกียจ ถึงตัวคุณนุชก็เถอะ วันหนึ่งเธอก็อาจจะอยากเปลี่ยนใจเพราะเสียงของคนอื่น ตอนนี้เธอกำลังรักกำลังหลงเท่านั้นเอง อย่าหาว่าขวัญแช่งเลย พี่มีอะไรนอกจากรูปร่างหน้าตา ความรู้หรือว่าฐานะการเงิน ไม่มีเลย ถ้าไปอยู่เมืองนอกก็คงดีหรอกค่ะแต่มันแน่หรือคะ” คมนิ่ง เขากำลังมีปัญหาเรื่องนุชรัตน์ เขารู้อยู่เต็มอก “ขวัญอาจจะผิดไม่เป็นกุลสตรี แต่โลกมันไม่อำนวยให้ขวัญเป็นกุลสตรีค่ะ... ” (โบตั๋น ภาพลวง, 2516, น. 390)

 จากข้อความข้างต้นแสดงให้เห็นว่าขวัญข้าวเลือกขายตัวให้คุณรุจน์เพราะต้องการเงินเพื่อความสะดวกสบาย เพื่อหน้าที่การงานและการศึกษาสูงพยายามสร้างให้ตนเองเป็นที่ยอมรับของสังคมมี แต่ขวัญข้าวก็ปลอบใจตนเองว่าไม่เป็นไรไม่ถือ และในใจส่วนลึกก็รู้สึกผิดกับการกระทำของตน

 7.2 ตัวละครเอกหญิงที่มีทัศนคติยึดถือความซื่อสัตย์ในความรัก

 จากการวิเคราะห์ตัวละครเอกหญิงที่มีทัศนคติทัศนคติความรักความซื่อสัตย์ ทั้ง 5 คน ได้แก่ อิสริยาภรณ์ จากเรื่องสายสัมพันธ์, พิณรมย์ จากเรื่องสุดแต่ใจจะไขว่คว้า, มุกระวี จากเรื่องตะวันชิงพลบ, แก้วก๊อ จากเรื่องเล่ห์, สายป่าน จากเรื่องแค่เอื้อม ปรากฏความซับซ้อนบุคลิกภาพ คือ ความซับซ้อนด้านความต้องการเป็นที่ยอมรับของครอบครัว

 สำหรับความซับซ้อนด้านความต้องการเป็นที่ยอมรับของครอบครัว คือลักษณะความพึงพอใจเป็นที่ยอมรับของบุคคลในครอบครัว พบเฉพาะในมุกระวี จากเรื่องตะวันชิงพบ ดังตัวอย่างมุกระวีพยายามทำให้มารดาและบุคลในครอบครัวยอมรับในความสามารถที่เธอทำได้เท่าเทียมผู้ชาย ดังข้อความ

 “...ทำไมเราถึงภาคภูมิใจไปกับมันภาคภูมิใจในความสามารถของคุณพ่อที่เธอเองแสนจะรักใคร่ เคารพบูชาคุณพ่อใจดีผู้เข้าใจลูก ๆ ในเกือบทุกกรณี แต่ทำไมมุกระวีไม่ชอบน้าชายมาแต่เล็ก ทั้งที่เขาก็ไม่ได้เคยรังแกหล่อนทางกาย มีบ้างก็ทางวาจา แต่คนที่รังแกจิตใจของมุกระวีมากที่สุดคือคุณยาย มันขาดชีวิตจิตใจ มีแต่เครื่องจักร คนงานก็ดูแห้งแล้ง ทำงานไปตามบงการของเครื่องจักรกล...” (โบตั๋น ตะวันชิงพลบ, 2534, น. 123)

 “... มุกทำได้” ลูกสาวยืนยัน “ถ้าทำได้ก็ทำดู สมัยนี้มันแปลกแท้ ๆ ผู้หญิงไม่เป็นผู้หญิง ผู้ชายไม่เป็นผู้ชาย มันกลายเพศไปหมดแล้ว อย่าคิดว่าแม่ไม่รักลูก” “แต่อคติเรื่องเพศ”

 “มันเป็นเรื่องของความเหมาะสม ถึงอย่างไรแม่ก็เชื่อว่าผู้หญิงผู้ชายเหมือนกันไม่ได้ ไม่ได้หมายความเรื่องช้างเท้าหน้าเท้าหลังอะไรหรอกนะ แต่แม่ก็ยังเชื่อของแม่ว่าหน้าที่ของผู้หญิงกับผู้ชายต่างกัน แล้วการที่ผู้หญิงออกมาเต้นแร้งเต้นกาเหมือนผู้ชายน่ะเหนื่อยเปล่า กลายเป็นต้องทำหน้าที่ทั้งของผู้หญิงและผู้ชาย ในขณะที่ผู้ชายส่วนใหญ่จะไม่ยอมทำหน้าที่ของผู้หญิงหรอก ยกเว้นแต่งตัวแข่งกับผู้หญิง”

 “แม่อยากให้ผู้หญิงเป็นแม่บ้านเท่านั้นหรือคะ ยุคนี้ทำได้ยังไงไม่พอกิน อดตายแน่เลย” “ก็แค่ช่วย แม่ใช่กลายเป็นหน้าที่เท่า ๆ กัน เพราะถ้าเท่ากันผู้หญิงต้องทำงานหนักกว่า ไหนจะทำงานบ้านอุ้มท้องเลี้ยงลูก อบรมลูกเต้าแล้วยังต้องทำงานเท่า ๆ กับผู้ชายอีก... ” (โบตั๋น ตะวันชิงพลบ, 2534, น. 152)

 จากข้อความข้างต้นแสดงให้เห็นว่ามุกระวีไม่ชอบประสบลาภน้าชายมาแต่เล็ก เพราะมารดาเชื่อว่าหน้าที่ของผู้หญิงกับผู้ชายต่างกัน ผู้หญิงออกมาทำงานเหมือนผู้ชายก็เหนื่อยเปล่าและผู้หญิงไมสามารถทำงานหนักได้อย่างผู้ชาย แต่มุกระวีกระทำตนให้เป็นที่ยอมรับของมารดาว่าสามารถทำงานได้ดีและเท่าเทียมผู้ชาย

 7.3 ตัวละครเอกหญิงที่มีทัศนคติยึดถืออำนาจวัตถุนิยม

 จากการวิเคราะห์ตัวละครเอกหญิงที่มีทัศนคติทัศนคติยึดถืออำนาจวัตถุนิยม ทั้ง 3 คน ได้แก่ บุญรอด จากเรื่องผู้หญิงคนนั้นชื่อบุญรอด, มานิตา จากเรื่องกล้วยไม้กลีบช้ำ, เจนตา จากเรื่องสุดทางฝันวันฟ้าใส ปรากฏความซับซ้อบุคลิกภาพ คือ ความซับซ้อนด้านเอื้ออาทรต่อครอบครัว

 สำหรับความซับซ้อนด้านเอื้ออาทรต่อครอบครัว คือไม่เห็นแก่ตัวเองหรือเรื่องของตัวเอง แต่เห็นอกเห็นใจ ช่วยเหลือเกื้อกูลคนในครอบครัว พบในบุญรอด จากเรื่องผู้หญิงคนนั้นชื่อบุญรอด, มานิตา จากเรื่องกล้วยไม้กลีบช้ำ, เจนตา จากเรื่องสุดทางฝันวันฟ้าใส ตัวอย่างบุญรอดดังเหตุการณ์ตอนที่บุญสิน สนทนากับมารดาถึงแผนการของบุญรอดที่จะตั้งโรงงานให้เป็นที่ทำมาหากินของครอบครัว ดังข้อความ

 “...พี่รอดเขาบอกว่าเขาจะต้องตั้งโรงงานให้ฉันได้แน่ ๆ ขอแต่ให้ฉันรับปากดูแลแม่น้องแล้วก็หลาน ถ้าเขาเป็นอะไรไปหรือว่าย้ายไปอยู่ที่อื่น ขอให้ฉันดูแลพี่น้องหากว่าเขาลำบากมาจะขอพึ่ง ให้ทำงานอยู่ในโรงงานด้วยกัน บุญรอดเดินออกจากครัวมาได้ยินประโยคสุดท้ายของแม่เข้าพอดี หล่อนกัดริมฝีปาก ดูสิ แม้แต่แม่ก็ยังไม่เคยมองหล่อนในทางดีบ้างเลย ไม่ว่าหล่อนจะทำอะไรไม่เคยที่แม่จะชมชื่น คงจะเพราะหล่อนไม่เคยให้เงินแม่มาก ๆ อย่างบุญล้ำ หล่อนเรียนหนังสือเมื่อครั้งอยู่กับครูอรพินแม่ก็ว่า “เรียนลัดก็ดีหรอก แต่เรียนไปก็เท่านั้น เงินเดือนสู้อีล้ำไปทำงานกรุงเทพฯไม่ได้” “ทำงานร้านข้าวแกงเรอะ อีกหน่อยก็มีผัวสิบล้อรถบรรทุกดีที่ไหน อ้าว ไม่ใช่เรอะ ขายฝรั่งในฐานทัพ ก็ไม่พ้นมีผัวแย่ ๆ ไหนว่าเรียนหนังสือจบ ทำไมไม่ทำงานดี ๆ อย่างเสมียนอำเภอ หรือเป็นครู” แม่แจงเหตุผลที่อยากให้หล่อนทำงานเสมียนหรือครู ตั้งแต่เล็กจนโตบุญรอดไม่ค่อยพบครูผู้ชายหรือพวกอำเภอที่ดี ๆ ตามสายตาหล่อน เห็นแต่ขี้เมาและเที่ยวผู้หญิง ทุกต้นเดือนปลายเดือนก็เป็นหนี้สินจนแทบจะท่วมเงินเดือน...” (โบตั๋น ผู้หญิงคนนั้นชื่อบุญรอด, 2524, น. 147)

 “... ดีกว่าสบายตอนสาว ๆ พอมีลูกสักสามสี่คนก็ลำบากไปจนตายหรือจนกว่าลูกโตเลี้ยงตัวเองได้ บางทีเลี้ยงตัวไม่ได้ต้องให้แม่เลี้ยงจนแม่ตาย” หล่อนให้เหตุผลกับทุกคน แต่ดูเหมือนว่าไม่มีใครเห็นด้วยกับหล่อน ที่จริงหล่อนตื้นเพราะถ้อยคำของแม่มากกว่า บุญรอดอาจจะวางท่าไม่สนใจ แต่ในส่วนลึกหล่อนก็เดือดร้อนกับวาจาเหล่านี้อยู่มากไม่ว่าจากปากแม่ น้องชาย หรือปากชาวบ้าน หลายครั้งที่หล่อนต้องเข้าไประงับสติอารมณ์ในอ้างอาบน้ำ น้ำที่ชุ่มฉ่ำช่วยให้หล่อนดีขึ้น ใจเย็นกว่าเดิม หลายครั้งที่หล่อนกัดริมฝีปากตัวเองจนห้อเลือดเพื่อระงับผรุสวาจา กำหมัดแน่นจนเล็บจิกเข้าไปในเนื้อนิ่มกลางฝ่ามือเป็นรอยช้ำ ๆ จ้ำ ๆ ทั้งเขียวและแดง...” (โบตั๋น ผู้หญิงคนนั้นชื่อบุญรอด, 2524, น. 148)

 จากข้อความข้างต้นแสดงให้เห็นว่าบุญรอดวางแผนตั้งโรงกลึงเพื่อให้เป็นที่ทำมาหากินของญาติพี่น้องและคนในครอบครัวเพื่อให้ทุกคนที่ไม่มีงานทำได้มีงานมีอาชีพเลี้ยงตัวเองได้ ไม่เป็นภาระให้คนอื่นต้องช่วยเหลือส่วนโรงงานให้บุญสินเป็นคนบริหาร

 จากการวิเคราะห์ข้างต้นสรุปได้ว่าความซับซ้อนในทัศนคติการดำเนินชีวิตของตัวละครเอกหญิง ทั้ง 3 ลักษณะ คือ ตัวละครเอกหญิงที่มีทัศนคติยึดถือความเป็นอิสสระเสรี มีความซับซ้อนด้านความต้องการเป็นที่ยอมรับของคนในสังคม และตัวละครเอกหญิงที่มีทัศนคติยึดถือความซื่อสัตย์ในความรัก มีความซับซ้อนด้านความต้องการเป็นที่ยอมรับของครอบครัว ส่วนตัวละครเอกหญิงที่มีทัศนคติยึดถืออำนาจวัตถุนิยม มีความซับซ้อนด้านความเอื้ออาทรต่อครอบครัว